Тўрт босқич ва олти хил одам\nТошкент +17,5 °C\n21 Апр 2019 3297\nЁшликда кучингиз ўқиш, иш, кўнгилхушлик ва учрашувлар, хуллас, ҳамма-ҳаммасига бемалол етади. Аммо ёш улғайган сари кўп ишларнинг уддасидан чиқиш қийинлашаверади. Кейин қарабсизки, турли чеклашлар... Айрим ишларга қўл уришни шифокорлар тақиқласа, баъзиларидан тананинг ўзи воз кечади. Аммо кекса кишиларнинг фавқулодда тетик юришини ҳам кузатгансиз. Хўш, уларнинг сири нимада? Қуйида ноанъанавий таъсир кўрсатиш бўйича мутахассис Ю.Борисовнинг фикрларини келтирамиз...\nБунинг моҳиятини тез ва осон тушуниш учун, келинг, инсоннинг энг юқори қувват салоҳиятини 100 фоиз, деб олайлик. Энг қуйиси, табиийки — 0. Инсоннинг ҳаётий қуввати миқдори нолга тушса, у яшашдан тўхтайди.\nФарзанд улкан ҳаётий куч захираси билан дунёга келади. Унинг қувват салоҳияти 65—75 фоизни ташкил қилади. 25 ёшга тўлгунича кучига куч қўшилиб турганини ҳис қилиб яшайди. Бу биринчи босқич.\nИккинчи босқич эса 35 ёшларгача давом этади. Ана шу давр ичида қувватнинг тикланиши тобора қийинлашиб, сарфланиши илгаригидан анча осонлашади. Турли «ёпишқоқ» касалликлар пайдо бўлиб, тана бўшашиб боради, тез-тез бош оғрийди. Энди ошқозонингиз ҳазми оғир таомларни илгаригидай кўтара олмайди. Таниш ҳолат, тўғрими?\nУчинчи босқич эса, одатда, 35 дан 50 ёшгача давом этади. Қувват секин-аста хавфли нуқтаси (50 фоиз)га туша бошлайди. Худди шу даврда турли жиддий касалликлар пайдо бўлади. Инсон иқлим ва атмосфера босими ўзгаришини ўз танасида сезади. Енгил шамоллаш осонгина сурункали касалликка айланади... Чунки олдинги босқичларда биз ҳал қилмаган руҳий муаммолар энди қувватий тўсиқларга айланган бўлиб, мустаҳкам тўғон сингари каналлар орқали қувват киришига йўл қўймайди. Кейин у ёки бу аъзо «ўз вазифасини бажаришдан бош тортади». Негаки, унга қувват келмай қўйган ва фалажланишга мажбур. Бора-бора эрталаблари инқиллаб туришни одат қиласиз.\nТўртинчи босқичда эса (50 ёшдан бошлаб) касалликлар янада зўрайиб, дорисиз туролмай қоласиз. Кўп қувват йўқотилади. Ҳаётий қувватнинг 20 фоизга тушгани тиббиётда кома (беҳушлик ҳолати) деб ном олган. Ноль бўлганида эса — fin (франц. «тамом, тугади»), янаям тушунарлироқ айтадиган бўлсак, марҳум аждодлар ҳузурига йўл!\nТўхтанг! Хафа бўлишга ошиқманг! Юқоридаги маълумотларни келтиришдан мақсад юрагингизга ғулғула солиш эмас. Аксинча, бунинг олдини олиш мумкинлигини билдириб қўйиш. Бир зинани кўз олдингизга келтиринг. Эътибор қилинг, зинадан пастга юрса бўлади, аммо худди ўша зинанинг ўзидан ортга, юқорига юриш ҳам мумкин-ку!\nАсосийси, ҳаётий қувватнинг ноль чизиғига келиб қолмасидан вазиятни ўз томонимизга оғдириш ва исканжадан чиқиб, яна «қувват идиш»ларимизни тўлдириш учун имкон бор. Борди-ю, ҳаётий қувват кўрсаткичи бир билан ўн икки оралиғига тушса, бизга ҳеч нима боғлиқ бўлмай қолади. Нега деганда онг ва ақл-идрок аллақачон «ўчган» бўлади. Фақат шифокорларнинг маҳорати ва мўъжизага умид қилиш мумкин.\nТўртинчи босқичда ҳам шифокор ёрдамисиз илож йўқ. Шунингдек, турли-туман дорилар, физиомуолажа, даволашнинг бир талай анъанавий усуллари ва ҳоказо. Аммо улар билан чекланиб қолмаслик керак. Касалликни эмас, балки касални даволайдиган табибни топиш зарур. Ва у организмнинг қувват мувозанатини тиклаб беради. Бунда йиллар давомида беркилиб қолган каналлар мажбурлаб очилади ва аъзоларга етарли миқдорда қувват етиб бора бошлайди. Яъни қувват кириб турадиган етти асосий чакра йўллари очилади. Қисқа муддат ичида тана яна ўзини тиклаб олади. Хуллас, ушбу босқичда жисмоний танадаги исталган касалликнинг руҳ хасталигидан келиб чиқишини тушуниб олишингиз керак.\nЗина бўйлаб юқорига кўтарилишнинг кейинги босқичи руҳий муолажа, нафас олиш амалиёти, аутотренинглар бўлиши мумкин. Булар касалликлар сабабли бузилган ва изидан чиқиб кетган ички уйғунликни тиклашга, руҳий ва бошқа муаммолардан халос бўлишга йўналтирилган соғломлаштириш тизимлари ҳисобланади.\nҲеч қачон тайёр рецептни изламанг. Чунки бундай ягона формула ёки дориноманинг ўзи йўқ. Ҳаммасини бир-бир синаб кўраётганда танангизга қулоқ тутинг. Ўшанда, албатта, сизни жисмоний ва руҳий соғломликка олиб келувчи усулни топасиз.\n«Идишлар»ни 75 фоиз ҳаётий қувват билан тўлдирган инсон амалда жуда кўп ишларга қодир бўлади. Ёшингиз нечада бўлмасин ўзингизни 25—30 ёшлилардек ҳис қиласиз. Танангиз яна сизга тўлақонли ва яхши хизмат қилишга тайёр. Асосийси, ана шу босқичда инсон ўзининг асл моҳиятини англайди. Бизга бирор ҳаётий лаззатдан воз кечиш кўпинча қийин кўринади. Бу руҳ ва танамизнинг соғломлашиши учун инсоннинг ўзига хос тўлови. Жуда катта қувват йиғишда бу жуда арзимас нарх, ишонаверинг.\nКейинги босқичда инсон атроф-муҳит билан тўғридан-тўғри алоқага чиқади. Бу, унинг ҳар бир ҳаракати ва истагига табиат дарҳол жавоб беради, дегани. Масалан, бирор нарсани билмоқчисиз. Эртасигаёқ ана шу ҳақда батафсил ёзилган китобга ёки сиз билишни истаган маълумот борасида катта малака, тажрибага эга одамга йўлиқасиз. Ҳатто, деворларга ёзилган эълонлар ҳам йўл кўрсатади. Ўйлаган ниятларингиз амалга оша бошлайди. Сизга бутун олам ниманидир тушунтирмоқчи бўлаётгандек туюлади. Аслида у илгари ҳам сизга ёрдам бериб турган. Аммо маълумотлар кирадиган каналлар беркилиб ётгани учун уларни «эшита» олмагансиз.\nҲозирги психологик мактаблардан бири инсонни олтита руҳий типга бўлади: Меҳнаткаш, Кузатувчи, Ўйинчи, Жоҳил, Жангчи ва Сайёҳ. Улкан боғда олма дарахти ўсади ва ҳар йили мазали ҳосил беради. Унинг энг баланд шохида эса бир дона яшартирувчи олма пишган. Табиийки, ўша олма дарахти атрофида ҲАЁТ ҚАЙНАЙДИ.\nМеҳнаткаш: бу — ўша яшартирувчи олма бўлиши мумкин, деган умидда жон-жаҳди билан етилиб дарахт тагига тушган меваларни тера бошлайди. Уларни тўплайди, бир жойдан иккинчисига кўчиради ва бирорта олманинг ўтлар орасида қолиб кетмаслигига интилади. Бошини кўтариб, баланд шохдаги мўъжизакор олманинг ҳалиям ўз жойида турганини кўришга эса унинг на вақти ва на ҳафсаласи бор. Олма пишиб етиладиган пайтга келиб эса у бутунлай ҳолдан тойган бўлади. Ҳатто, шохдан узилиб ёнига юмалаб келганини ҳам сезмайди ёки бошқа оддийларидан ажрата олмайди.\nКузатувчининг эса ўзини тутиши жуда қизиқ. Олманинг пишиб, узилиб тушишини назардан қочирмаслик учун бир дақиқа ҳам ундан кўзини узмай, ҳаракатсиз тикилиб ўтиради. Ойлар, йиллар ўтиб, Кузатувчи ҳаракат қилишни батамом унутади. Бунинг устига кўзлари ҳам хира торта бошлаган... Хуллас, унинг ҳам яшартирувчи олмадан бенасиб қолиши аниқ.\nЎйинчи эса кутиш ниятида эмас! Вақтни қўлдан бой бермай шохдан-шохга сакраб ўша олма сари кўтарила бошлайди. Аммо етай деганида бирор қуруқ шох чиқиб қолиб, қарсиллаб синиб кетади ва у пастга қулайди…\nЖоҳил ҳам дарахтга кўтарилади. Аммо Ўйинчи каби шохдан-шохга сакрамайди. Унга рақибларининг боши нарвон вазифасини ўтайди. Лекин рақиблар ҳам анойи эмас. Улар дарахтдан бир-бирини пастга улоқтира бошлайдилар. Қарабсизки, тез орада асосий мақсад унутилади. Жоҳиллар олмани олишолмайди, унга етишмоқчи бўлганларга ҳам йўл бермайди! Охири, ҳолдан тойиб йиқиладилар!..\nЖангчи пишганида хотиржам узиб ейиш учун куч ишлатиб, олма дарахтини ўзиники қилиб олишга интилади. Аммо бошқа рақиблар ҳам қараб турмайди ва Жангчининг бутун умри жангу жадаллар билан ўтади. У барча қувватини курашларга сарфлаб тугатади.\nСайёҳ эса боғни айланиб юради. Очиқса, бошқа пишган нок, узум, шафтолилардан ейди. Биладики, олма пишишига ҳали фурсат бор. Ва бир куни дарахт олдига келганида унинг атрофида ҲАЁТ ҚАЙНАМАЁТГАНИНИ кўради. Кимдир бутунлай ҳолдан тойган, бошқаси дарахтдан йиқилиб, тамом бўлган, учинчиси, олган жароҳатидан оҳ-воҳ чекмоқда. Сайёҳ эса куч-қувватга тўла. Қўлини шундоқ узатади ва пишган олма узилиб, унинг кафтига келиб тушади…


150 миллионлик мулк Алиевга тегишлими? - BBC News O'zbek\n150 миллионлик мулк Алиевга тегишлими?\nImage caption Роҳат Алиев 2015 йили феврал ойида ўзига суиқасд қилган эса-да, номи атрофидаги машмашалар давом этмоқда\nGlobal Witness ташкилотининг билдиришича, Лондондаги 150 миллион фунт атрофида турадиган бир қанча хонадон марҳум Роҳат Алиевга боғлиқ номаълум шахсга тегишлидир. Бу ҳақда уларнинг қўлида далил мавжудир.\nМаълумки, Президент Назарбоевнинг куёви бўлган Алиев бу йилнинг феврал ойида Венадаги қамоқхонасида ўз жонига суиқасд қилган эди. Global Witness нинг "Бейкер стритдаги сир" номли ҳисоботида Алиевга қарашли хонадонлар Лондоннинг энг нуфузли ерида жойлашган.\nGlobal Witness нинг билдиришича шахси номаълум қолаётган бир инсон 147 миллион фунтни 2008-2010 йиллари Лондоннинг энг машҳур кўчаларидаги хонадонларни сотиб олишга сарфлаган.\nҲисоботда айтилишича бу савдонинг кетида турган ташкилот раҳбарлари авваллари Роҳат Алиев қўли остида ишлаган шахслардир.\nGlobal Witness нинг айтишича бу савдо-сотиқ Алиевнинг молиявий ишлари Оврўпо ҳукуматлари тарафидан текширила бошланган бир пайтга тўғри келади.\nGlobal Witness вакили Чидо Даннинг сўзларига кўра сотиб олинган мол-мулкнинг Роҳат Алиевга алоқаси бевосита бўлмаса-да, Британ ҳукумати бу ишни тергов этиши лозим.\n"Алоқалар мавжуд, жумладан Британидага кўчмас мулкни бошқараётган ширкат мудири аввал Роҳат Алиевга тегишли икки ширкатда ишлаган. Бошқа бир қатор кўчмас мулкни бошқараётган яна бир мудир ҳам Алиев билан ишлаган. Бундан бу мулк Алиевга тегишли деган ҳулоса чиқмайди, лекин Британия ҳукумати бу ишни текширишда давом этишига етарли асос бор"\nУшбу кўчмас мулкка эга бўлган ширкатлар ва уларнинг раҳбарлари буларнинг Роҳат Алиев билан алоқаси борлигини инкор этишмоқда. Бироқ кўчмас мулкка ким эгалигини сир тутишмоқда.\nЧидо Данннинг айтишича Global Witness бу шахсларнинг ё ширкатларнинг пул ювиш жараёнига боғлиқлиғини зинҳор иддао этаётгани йўқ.\n"Бу кўчмас мулкни пул ювишга алоқаси борми-йўқилиги ҳақида ҳеч қандай маълумот йўқ. Фақат гап шундаки, бунинг кетидаги шахслар ва жумладан Алиевнинг ўзи Оврўпо маҳкамалари тарафидан пул ювишга алоқадорликда гумонланган эди. Биз сўраётган нарса, масаланинг тагига етиш, яъни текширув ўтказиб, 150 миллионга яқин пул тоза пул эканлигини тасдиқлаш ё инкор этишдир".\nGlobal Witness нинг айтишича муҳташам уйларни ташкилотларни орага қўйиб сотиб олиш орқали номаълум шахслар тарафидан пул ювиш анча осондир. Айниқса пуллар оффшор ҳисоблардан келган тақдирда уларнинг қаердан келиб чиқишини сир сақлаш мумкиндир.\nТашкилотнинг даъвати шуки, Британияда кўчмас мулкка эга бўлган барча ширкатлар ва уларнинг эгалари ҳукумат рўйхатидан ўтиб, ошкора иш юритишидир.


Жорий йилнинг 25 ноябрь куни Навоий шаҳрида Ўзбекистон Республикаси Миллий гвардияси бўлинмалари ўртасида спортнинг самбо тури бўйича Миллий гвардия биринчилиги учун мусобақа бўлиб ўтди.\nЖорий йилнинг 25 ноябрь куни Навоий шаҳар Кураш мактабида Ўзбекистон Республикаси Миллий гвардияси бўлинмалари ўртасида спортнинг самбо тури бўйича Миллий гвардия биринчилиги учун мусобақа бўлиб ўтди.\nМазкур мусобақада Ўзбекистон Республикаси Миллий гвардияси Марказий девони масъул офицерлари, Навоий вилояти ҳокимлиги, туризм ва спорт бош бошқармаси, ҳуқуқни муҳофаза қилувчи идоралар раҳбарлари ҳамда кенг жамоатчилик вакиллари иштирок этди.\nБеллашув давомида спортчиларимиз буюк аждодларимизга, полвонларимизга хос мардлик, жасурлик кўрсатиб миллий анъаналарга содиқ қолган ҳолда ҳалол кураш олиб боришди.\nЯкуний натижаларга кўра, умумжамоа ҳисобида 1- ўринни Қорақалпоғистон Республикаси бўйича бошқармаси, 2-ўринни 65921-ҳарбий қисм жамоаси ҳамда 3 - ўринни Миллий гвардия Самарқанд вилояти бўйича бошқармаси жамоалари қўлга киритишди.\nМусобақа сўнгида ғолиблар ташкилотчилар томонидан кубок,медаль, диплом ва эсдалик совғалар билан тақдирланди.\n26 Ноябрь 2021 408\n20 Январь 2022 25\n20 Январь 2022 64\n19 Январь 2022 72\n19 Январь 2022 199\n17 Январь 2022 526


4 февраль ҳолатига Хитой коронавируси бўйича асосий хабарлар\nХитой соғлиқни сақлаш миллий комиссияси маълумотларига кўра, мамлакатда 4 февраль ҳолати бўйича 20 438та коронавирусни юқтириш ҳолати қайд этилиб, вафот этганлар сони 425 кишига етди. Комиссия 2788та ҳолатда беморларнинг аҳволи оғирлигини маълум қилган. Ҳозирга қадар 480 га яқин киши соғайгани айтилмоқда.\nГонконгда коронавирус оқибатида биринчи ўлим ҳолати қайд этилди. Бу Хитой ташқарисида қайд этилган иккинчи ўлим ҳолати. Аввалроқ Филиппинда 44 ёшли эркак вафот этгани ҳақида хабар берилганди.\nОлимларга кўра, 2020 йилнинг 25 январь ҳолатида коронавирусни юқтирган беморлар сони 75 815 нафарни ташкил этган. Бу эса расмий эълон қилинган рақамлардан ўн баравар кўп дегани.\nСуратдаги бу аёл коронавирус ўчоғи — Хубэй провинциясидан келган. У полициядан саратондан азият чекаётган қизининг даволаниши учун назорат-ўтказиш пунктидан ўтказиб юборишларини сўраб кўз ёш тўкмоқда.\n4 февраль, сешанба куни, соат 17:05 да Пекиндан бортида 250 нафар ўзбекистонлик билан учган самолёт Тошкентга келиб қўнди. Аввалроқ Хитойдан 157 нафар ўзбекистонлик талаба қайтиб келгани ҳақида хабар берилган эди.\nХитойдан олиб келинган ўзбекистонликлар коронавирус тарқалишининг олдини олиш мақсадида махсус тайёрланган тиббиёт муассасаларига жойлаштирилди.\nМазкур муассасалар тўлиқ карантин талаблари асосида жиҳозланган бўлиб, диагностика воситаларининг зарур захиралари, керакли дори ҳамда дезинфекция воситалари, шахсий ҳимоя воситалари, маиший воситалар ва зарур озиқ-овқат маҳсулотлари билан тўлиқ таъминланган.\nМаълум қилинишича, Ухань шаҳри ва Хитойнинг бошқа ҳудудларидан олиб келинган фуқаролар алоҳида назорат остида бўлиб, мунтазам тиббий текширувлардан ўтказилади.\n3 февраль, душанба куни, Россиянинг Ханти-Мансийск автоном округидаги касалхонага ётқизилган уч нафар ўзбекистонликда коронавирус инфекцияси борлиги тасдиқланмади. «Ҳа, Ўзбекистон фуқаролари ўртасида ўтказилган таҳлил натижалари келди. Бу коронавирус эмас — грипп ёки ЎРВИ. Бизда бошқа маълумотлар йўқ», — деган агентлик суҳбатдоши.\nРоссиянинг Екатеринбург шаҳридаги Ўзбекистон Бош консулхонаси 3 нафар ўзбекистонликнинг коронавирус гумони билан касалхонага ётқизилгани тўғрисида тарқалган хабарларни тасдиқлаб, фуқароларининг аҳволи қониқарлилигини ҳамда уларда коронавирус симптомлари кузатилмаганини маълум қилди.\nМаълумот учун, Новосибирск—Тюмень авиарейсида учган Хитой фуқаросида коронавирус аниқланганидан сўнг, ушбу рейснинг барча йўловчилари касалхоналарга жойлаштирилган. Шифокорлар берган маълумотга кўра, ҳозирда таҳлил натижалари Тюмень ва Новосибирск тиббиёт муассасаларига юборилган ва анализлар у ерда пухта ўрганилганидан сўнггина хулоса берилади.\nBrent туридаги нефть нархи 13 ой мобайнидаги энг паст кўрсаткичга тушиб, бир баррел нархи Лондоннинг ICE биржасида 3 февраль куни ҳолатига кўра, 54,7 АҚШ долларигача пасайди. Нефть бозорида нархнинг тушуши коронавирус сабаб Хитойда нефтга бўлган талабнинг 20 фоизга камайиши фонида рўй бермоқда.\nРоссия Либерал-демократлар партияси етакчиси Владимир Жириновский жаҳонда коронавирус тарқаб бораётган шароитда Ўрта Осиё мамлакатлари учун Россия чегараларини ёпиш таклифи билан чиди. Жириновскийга кўра, вирус тарқашига Хитойдан кўра Ўрта Осиё мамлакатлари хавфлироқ.\nМаълумот учун, Жириновский ўзининг ноодатий, қолипга сиғмас фикрлари билан танилган сиёсатчи ҳисобланади. Аввалроқ у Сибирдаги ёнғинлар ўрмон қўриқчиларининг штати кескин қисқариб кетгани оқибатида юзага келгани ҳақида гапирган бўлса, Беларусь ва Украина давлатларини Россия билан бирлашишга ҳам чорлаган эди. Жириновский ҳатто Россияда президент лавозимини тугатиб, тегишли ваколатларни давлат кенгашига беришни, унинг аъзоларини эса ҳар йили апрелда сайлашни таклиф қилган.\nРоссия Соғлиқни сақлаш вазирлиги коронавирус мамлакат бўйлаб кенг тарқалиши мумкинлигини эълон қилиб чиқди. Маълум қилинишича, янги турдаги коронавирус мамлакат ҳудуди бўйлаб тарқалишининг аниқ тахминлари йўқ, бироқ унинг кенг кўламда тарқалишига қарши тайёргарлик кўриш лозим.\nБутун дунё бўйлаб авиакомпаниялар коронавирус сабаб Хитойга парвозларни бекор қилаётган бир пайтда Покистон ҳукумати 3 февралдан парвозларнинг қайта йўлга қўйилишини маълум қилди.\nТаиланд ҳукумати коронавирус сабаб талаб ортиб кетган жарроҳлик ниқоби, тиббиёт спирти ва дезинфекцияловчи спирт маҳсулотларининг нархини давлат томонидан назорат қилинадиган маҳсулотлар рўйхатига қўшиб қўйди.\nМакао маъмурий ҳудуди раҳбари Хо Иат Сенг баёнот билан чиқиб, ҳукумат коронавирус тарқалиш хавфи сабабли ҳудуддаги барча казинолар фаолиятини икки ҳафтага тўхтатишга қарор қилганини маълум қилди.\n4 февраль, сешанба куни, Хитойнинг коронавирус ўчоғи бўлган Ухань шаҳрида янги касалхона беморларни қабул қилишни бошлади. 1000 нафар беморга мўлжалланган касалхона биноси модул конструкцияларидан фойдаланган ҳолда 10 кунда қуриб битказилганди. Уханда шу технологияни қўллаган ҳолда иккинчи касалхона қурилиши бошланган.\nХитой Ташқи ишлар вазирлиги расмий вакили Хуа Чуньин расмий Пекин АҚШ коронавирусга қарши кураш бўйича ваъда қилган ёрдамни тезроқ юборишини кутаётганлигини маълум қилди.\nАввалроқ АҚШ президентининг иқтисодий масалалар бўйича маслаҳатчиси Ларри Кадлоу Хитойга коронавирусга қарши курашда ёрдам бериш учун Касалликлар назорати ва профилактикаси марказидан (CDC) энг яхши экспертлар юборилишини билдирганди.


Имон ва Ислом - Hidoyat.uz\nИмон ва Ислом\nАсосий саҳифа Мақолалар Имон ва Ислом\nЧоп этилди Aprel 20, 2019 Имон ва Исломda fikr bildirishni o'chirish\nИмон билан ислом орасида фарқ борлигига эса Жаброил (алайҳиссалом)нинг Муҳаммад (алайҳиссалом) билан қилган савол-жавоблари мисол бўла олади. Жаброил (алайҳиссалом) сўрайди: “Ислом нима?” Муҳаммад (алайҳиссалом) жавоб берадилар: “Аллоҳдан бошқа илоҳ йўқлигига ва Муҳаммад (алайҳиссалом) унинг элчиси эканига гувоҳлик беришинг, намоз ўқишинг, закот беришинг, Рамазон рўзасини тутишинг, ҳажга боришингдир”. Жаброил (алайҳиссалом) сўради: “Имон нима?” Муҳаммад (алайҳиссалом) жавоб бердилар: “Аллоҳга, фаришталарига, китобларига, пайғамбарларига, ўлгандан кейин тирилиб ҳисоб-китоб қилинишга, тақдирга, яъни ҳар қандай яхшилик ва ёмонлик Аллоҳнинг иродаси билан бўлишига ишонишингдир”. Жаброил (алайҳиссалом) Муҳаммад (алайҳиссалом)нинг жавобларини тасдиқлаб, “рост айтдинг”, деди. Чунки Жаброил (алайҳиссалом) Лавҳул Маҳфуз ва ваҳий мавзуларида амин – ишончли эди. Муҳаммад (алайҳиссалом)нинг сифати эса Қуръон ифодаси билан айтганда:\n“Ва у (сизларга келтираётган Қуръонни) ўз ҳавойи-хоҳиши билан сўзламас. У (Қуръон) фақат (Аллоҳ томонидан пайғамбарга) ваҳий қилинаётган (туширилаётган) бир ваҳийдир” (Нажм сураси, 3–4-оятлар) (яъни, жаноби Пайғамбар дин хусусида қандай иршод қилсалар, албатта, у Худо тарафидан ваҳий орқали содир бўларди). Шунинг учун бу икки дин султонининг иттифоқи билан бир қоида қарор топди. Натижада, савол берувчининг саволи, эътироз билдирувчининг эътирози бартараф бўлади.\nЮсуф ҲАМАДОНИЙнинг “Ҳаёт мезони” китобидан\nАсар “Мовароуннаҳр” нашриётида чоп этилган. Нашриётдан харид нархи 13000 сўм\nАқлнинг жавҳари – сабрдир\nعَنْ ابنِ عَبَّاسٍ رضي الله عنه قَالَ أَنَّ النَّبِيَّ عَلَيْهِ الصَّلاَةُ وَالسَّلاَمُ «نَهَى عَنْ كُلِّ ذِي نَابٍ مِنَ السِّبَاعِ ، وَعَنْ كُلِّ ذِي مِخْلَبٍ مِنَ الطَّيْرِ» (رَوَاهُ الإمَامُ مُسْلِمٌ) .


Жаҳонгир МУҲАММАД׃ Қатағонлар мамлакати | Jahonnoma\nPosted on October 28, 2008 by Jahongir Muhammad\nАҚШ давлат департаменти ўзининг ҳар йили эълон қиладиган диний эркинликлар алоҳида ташвиш уйғотадиган давлатлар рўйхатига Ўзбекистонни киритмади. Хўш, Американинг қарорини қандай изоҳлаш мумкин?\nМаълумки, бу нарса АҚШда ҳам кўп саволлар уйғотди, тортишувларга сабаб бўлди. Чунки АҚШ Конгресси томонидан ташкил қилинган бир халқаро қўмита бор. У йил давомида диний вазиятни ўрганиб боради. Бу қўмита аслида мустақил қўмита сифатида тузилган ва унга жуда кўп дин вакиллари, сиёсатчилар ҳам кирган, таниқли шахслар, экспертлар жалб этилган.\nҲисоботни асосан улар тайёрлайди ва давлат департаментига тақдим этади. Мана шу ҳисобот тайёрланган пайтда мазкур халқаро қўмита Ўзбекистонни алоҳида ташвиш уйғотадиган гуруҳга киритган. Бу гуруҳда ҳозир Бирма, Хитой, Шимолий Корея, Эритрея, Эрон, Саудия Арабистони, Судан ва Вьетнам бор. Мана шу рўйхатга дастлаб Ўзбекистон ҳам киритилган. Ўша халқаро қўмита Ўзбекистондаги мавжуд қонунлар бугунги шартларга, талабга жавоб бермаслиги, Ўзбекистон қонунлари ва ҳаттоки Конституцияси ҳам халқаро талабларга тўла жавоб бермаслигини ўз ҳужжатларида таъкидлаган ҳолда давлат департаментига тақдим этган.\nЛекин давлат департаменти Ўзбекистонни дастлабки 8 та мамлакатнинг гуруҳига киритмасдан, кейинроққа олди. Яъни бу ҳисоботнинг давомидаги диний эркинликлар бўйича тоқат қилиб бўлмайдиган мамлакатлар гуруҳига киритди.\nУмуман олганда Ўзбекистон динни таъқиб этаётганлар рўйхатидан чиқариб ташланган эмас. Балки дастлабки энг ташвишли 8 тасидан пастроққа сурилди. Буни АҚШ Давлат департаменти шундай изоҳлаяпти: агар биз Ўзбекистонни бу йил шу рўйхатга, яъни 8 талик энг ёмон гуруҳга киритганимизда эди, бу бизнинг сиёсий қасдимиз бўлиб қолган бўлар эди. Чунки Ўзбекистон бизни Хонободдан қуваяпти. Биз шунга қарши бир сиёсий одим отган бўлар эдик.. Давлат департаментининг мулозимлари ана шунга қайта-қайта урғу беришди.\nЛекин бу айни пайтда конгрессменлар, матбуот вакиллари ва жуда кўп мутахассисларни ҳам қониқтирмаяпти. Улар айтишаяптики: хўп, Эрон мана шу рўйхатга киритилган, чунки у ерда “баҳоийлар” таъқибга олинаяпти. Саудия Арабистони шу рўйхатга киритилган, чунки у ерда мусулмон динидан бошқа динларга тоқат қилиб бўлмаяпти. Ёки бошқа жойларда ҳам турли янги чиқиб келаётган гуруҳларга тоқат қилинмагани учун шундай танқидларга учрамоқда. Ҳатто шу нуқтаи назардан қараганимизда ҳам, Ўзбекистон бу гуруҳга кириши керак эди. Чунки мана жуда кичик бир мисол, Ўзбекистоннинг ўзи ҳам иддао қилаётганидек “акромийлар”га нисбатан тоқат йўқ.\nЯъни турли тарафлардан қараганингизда ҳам, мана шундай саволлар келиб чиқмоқда ва Давлат департаментининг қарори жуда қаттиқ танқидларга учрамоқда. Табиийки, Давлат департаменти бу ҳисоботни Конгрессга тақдим этди. Энди Конгресс кўриб чиқади. Мен ўйлайманки, ҳар ҳолда бу нарса у ерда жиддий равишда тортишувларга сабаб бўлади.\nСАВОЛ׃ Жаҳонгир Муҳаммад, мана суҳбатимиз давомида бундан 10 йил муқаддам аҳвол бир оз яхши эди, деган фикр айтилди. Менинг қўлимда битта ҳужжат бор. Бу – 1991 йилнинг декабр ойида Ислом Каримовнинг Намангандаги намойишчилар билан учрашуви. У ерда Ислом Каримов ва Тоҳир Йўлдошев мулоқоти акс этган. Ўша пайтда Каримов: “Мен исломий давлат қурилиши тарафдориман. Ислом динини ҳурмат қиламан”, деган эди ва бу фикрни исбот қилиш учун сал ўтмай у ҳажга ҳам бориб келди. Ўша пайтларни яхши эслайсизми? Нега у ўзгарди? Нега бирдан диндорларга қарши коммунист бир одам…\nЖАВОБ׃ Каримов ўзгарган эмас. Ўша пайтда ҳам у сиёсий ўйинлар қилган эди ва ҳозир ҳам сиёсий ўйинлар қилмоқда. Менимча, унинг динга муносабати совет даврида қандай бўлса, шундай шаклланган ва шундай қолган, ҳеч қачон ўзгарган эмас.\nАммо ўша пайтда, 1991 йилларда демократик бир оқим бор эди, демократик кучлар бор эди ва айни пайтда мана шу демократик кучлар билан ёнма-ён бир қанча диний ташкилотлар ҳам бор эди. Улар ҳам халқ орасида катта кучга эга эдилар.\nАлбатта, мана шундай пайтда Каримов уларни алдаш учун, уларни сайловлар олдидан йўлга солиб олиш учун шундай ваъдалар берган эди. Ҳатто Ислом давлати қуриб бераман ва кейинчалик мана олти ойда “жаннат” қилиб бераман дейишгача борган эди. Лекин аслида сайловдан кейин биз гувоҳи бўлдикки, бутун диний ташкилотларни ҳам, уларга қўшиб демократик ташкилотларнинг ҳам ҳаммасини қатағон қилди. Ҳаммасини йўқ қилди.\nМана бугун Ўзбекистонда турли-туман воқеаларнинг келиб чиқиши замирида ҳам аслида Каримовнинг ўша пайтда қилган хатолари ётади. Агар у ўша пайтда мана шу ташкилотларни йўқотмаганида, қувғин қилмаганда эди, уларнинг орасидан радикал гуруҳлар етишиб чиқмаган бўлар эди.\nЧунки менинг ёдимда бор, 1991 йилларда диний ташкилотлар билан демократик ташкилотлар ёнма-ён ҳаракат қилар эдилар, биргаликда матбуот конференциялари ўтказар эдилар ва биргаликда жуда кўплаб масалаларни тортишар эдилар. Диний ташкилотларнинг ўша пайтда ҳукуматга келамиз деган даъвоси йўқ эди…\nЛекин Каримов уларни шу даражада қувғин қилиб, қатағон қилдики, бугун энди ўзининг қаршисида рақиблар ҳосил қилди. Ҳаттоки улар энди жамиятдан умуман чиқиб кетган бўлсалар ҳам, бу нарса Каримовнинг тушига кирмоқда, Каримовни қўрқитмоқда ва у ҳар бир соқол қўйган одамда, ҳар бир дўппи кийган одамда мана шундай душман қиёфасини кўрмоқда. Бу қўрқувни аслида режим ўзига ўзи яратди.\nСАВОЛ׃ Жаҳонгир ака, мана шу Наманган воқеаларини бир хотирласак. Ўша пайтда мамлакат парламентининг депутати эдингиз. Айтинг-чи, ўша пайтда ҳам ҳукумат тепасида динни назорат қилиб туриш керак, агарда назорат қилиб турмаса, у қудратли бир кучни ташкил этиши мумкин, деган тушунчалар бўлганмиди ёки бу кўпроқ Наманган воқеасидан кейин, диндорлар ҳам бирлашиб қандайдир ягона кучни ташкил этиши мумкинлиги англанганидан кейин пайдо бўлганмиди?\nЖАВОБ׃ Совет даврининг кейинги йилларида, хусусан Михаил Горбачёв даврида, ошкоралик йилларида жуда кўп эркинликлар бўлган эди. Мана шу пайтда Ўзбекистонда ҳам анча диний эркинликлар мавжуд эди. Бу мустақиллик йилларига келиб кучайганди. Ҳатто диний гуруҳлар орасида жуда катта тортишувлар, сайлов жараёнлари бошланиб кетган эди. Масалан, менинг ёдимда бор ўша пайтда Тошкентда муфтий сайлови пайтида Хадрада одамлар тўлиб кетган, катта намойишлар қилиб, сайловга норозиликларини билдиришган, юришлар қилишган.\nЎшанда табиийки, Каримов тарафдорлари жуда қаттиқ қўрқиб қолганлар. Бу жуда катта куч эканлигини кўрганлар ва бу таҳлика уларда ўша пайтдаёқ бўлган. Лекин улар ўшанда жуда катта хато қилдилар. Бу куч билан мулоқот орқали муносабат қилиш мумкин эди. Чунки бу куч ўша пайтда мулоқотга ҳозир бўлган куч эди. Мамлакатнинг демократик йўлдан боришига рози бўлган куч эди. Мамлакатнинг диний йўлга бурилишини истамаган куч эди.\nМана ундан кейин, яъни диний гуруҳлар қаттиқ таъқибга учраганидан кейин, уларнинг турли-туман вакиллари четга чиқиб кетганидан кейин, улар дунёнинг турли бурчакларида худди ўзлари каби қувилганлар билан бирлашдилар ва бошқа томонлардан мадад олиб, Ўзбекистонга бошқа оқимлар ҳам кириб кела бошлади. Лекин 90-йилларда бутун диний гуруҳларда мамлакатимиз демократик йўлда бўлиши керак, деган фикр қатъий эди…\nСАВОЛ׃ Жаҳонгир Муҳаммад, бизнинг эфирдаги муддатимиз саноқли. Ўзбекистонни диний эркинликлар алоҳида ташвишли бир давлат дейишимиз мумкинми ёки диний муаммолар мавжуд бўлган бир давлат дейишимиз мумкинми?\nЖАВОБ׃ Ўзбекистонни ҳам, унинг ёнида бўлган Туркманистонни ҳам диний, умуман ишонч нуқтаи назаридан олиб қарайдиган бўлсак, фақат диний эмас, умуман ишонч нуқтаи назаридан жуда таҳликали давлатлар рўйхатига киритиш керак ва шунинг ичида табиийки, дин ҳам бир нуқта бўлади. Чунки фақат диний эмас, бошқа ишончлар ҳам Ўзбекистонда жуда қаттиқ қатағонга учраган. Табиийки, АҚШ Давлат департманети келгусида хатоси дея олмайман-ку, мана шу тактикасини ўзгартириши мумкин. (“Озодлик” радиоси, 2005 йил, Ноябр)\n« Жаҳонгир Муҳаммад׃ Ватанга қайтиш ҳақида Ризо Обид:Кесилмаган нима қолди? »


Android яратувчиси Essential смартфони “бир неча ҳафта” ичида етказиб берилишини айтди\n12:37 / 22.07.2017\nAndroid яратувчиси Энди Рубин Essential Phone смартфонлари қачон етказиб берилишини маълум қилди. Компания раҳбари эҳтимолий харидорларга мактуб йўллаб, унда етказиб бериш “яқин бир неча ҳафта ичида” амалга ошишини айтилади.\nМактуб Essential’нинг Twitter’даги расмий саҳифасида эълон қилинди. Унда айтилишича, компания ҳозирда америкалик ва халқаро маҳсулот етказиб бериш хизматлари билан ишламоқда ҳамда қурилмани сертификатлаш масаласини ҳал этмоқда. Бу жараёндаги мураккабликлар нима билан боғлиқ экани айтилмаяпти. Сотувлар қачон бошланиши очиқланмаган.\n2017 йилнинг 17 июль куни The Financial Times газетаси Essential АҚШдан ташқари, Япония, Буюк Британия ва Европада ҳам смартфонлар сотишни режалаштираётгани ҳақида хабар қилганди.\nЭнди Рубин Essential PH-1 смартфонини 2017 йилнинг май ойи охирида тақдим этди. Ўшанда у етказиб бериш ишлари 30 кун ичида бошланишига ваъда берди, бироқ бу рўй бермади. Июль ойи ўрталарига келиб смартфонлар ҳамон сотувга чиқарилмади.\nсмартфон Android Essential Энди Рубин


«Уруш ишлари ҳийла билан бўлур» « Ўзбекистон Халқ Ҳаракати\n«Уруш ишлари ҳийла билан бўлур»\n19 August 2016 - 8:17\nТАРИХИ МУҲАММАДИЙ — 75\nДушман қўшини ичида Ашжаъ қабиласининг раисларидан Нуайм ибн Масъуд деган киши тун ярмида яширинча келиб мусулмон бўлди. Сўнгра айтдиким: «Ё Расулаллоҳ, қайси йўл билан сизга ёрдам етказа олғайман. Агар ҳийла ишлатмоққа рухсат қилсангиз эрди, душманни ўз ичидан бузмоққа киришур эдим. Лекин ёлғон айтмоқ Исломда йўқдур деб англадик», деди. Анда Расулуллоҳ: «Ал-ҳарбу ҳадиъатун». Яъни «Уруш ишлари ҳийла билан бўлур» дедилар. Бу тўғрида ҳар қандай ҳийла ишлатмакка рухсат қилдилар.\nШунда у яна: «Зарурат тушганда ёлғон сўзласам қандоқ бўлур, ё Расулаллоҳ?» деб сўради.\nҲожат тушганда ёлғон айтмоққа, изн бердилар. Шу билан бу киши Расулуллоҳнинг олдидан чиқиб тўғри Бани Қурайза яҳудийларининг қўшларига келди. Илгаридан улар билан дўстлиги бор эди. Бу кишини кўриб, яхши кутиб олдилар, таом дастурхони келтирдилар. Еб—ичиб бўлгач, аларга айтдиким:\n— Эй Қурайза халқи, илгаридан бери сизлар билан ўртамизда алоқамиз узилган эмасдур. Мана шу кунги вақтда ҳам Муҳаммадга қарши бир иттифоқда турибмиз. Агар биримизга зиён бўлур эрса, барчамизга бўлур. Бундай бўлгач, ҳар ишнинг охирини ўйлаб қилмоқ керакдур. Йўқ эса, улуғ зиёнга учрагаймиз. Қардошларингиз Бани Қайнуқў, Бани Назир яҳудлари кўрган мусибатлари сизлар учун етарлик ибратдур. Муҳаммад уларнинг молларини бутунлай олиб, ўзларини араб тупроғидан ҳайдаб чиқазди. Аларга у чоғда ҳеч кимдан ёрдам етмади. Қурайш, Ғатафон ва бошқа қабилаларга келсак, уларнинг иши сизлардек эмасдур. Чунки улар тоғ-тош, йироқ ерлардан келмиш кишилардур, сизлар эса Муҳаммад билан ватандош эрурсизлар. Бола-чақа, мол-дунёларингиз шул жойдадур. Муҳаммад билан қилғон тинчлик аҳдини аларға ишониб бузиб қўйдингиз. Бу урушнинг охири қандоқ бўлишини ҳеч ким билолмайди. Уруш бошланганидан бери чиққан натижа кўп яхши кўринмайди. Муҳаммад бўлса, араблар билмаган бир иш чиқариб, ўзини сақлагудек ҳолда бизга қарши турмоқдадур. Энди Қурайш бошлиқ бу ҳамма қабилалар бу яқин орада Муҳаммадни енгишга чора топар бўлсалар, уни қилғайлар. Йўқ эса, бу ўринни узоқ қамал қилмоқдин зерикишиб, ўз юртларига тарқалиб кетсалар, ана ул чоғда сизнинг ҳолингиз не бўлур? Шунчалик кўп қўшинга тенглашиб турғон Муҳаммадга ёлғиз ўзингиз қандоқ қарши туролгайсиз? Мен мана шу ҳолларни ўйлаб, сизларга ачинганимдан бир тадбир топиб келдим. У ҳам бўлса шулдирки, Қурайш, Ғатафон — ҳар икки қабила ишонимлик кишиларидан етмиш кишини сизларга гаров берсинлар. Бу гаровга олинган кишилар сиз билан уруш тамом бўлгунча биргаликда душманга қарши уришиб турсинлар. Мана шундоқ қилган тадбирда аларға ишонсак бўладур. Йўқ эса, бу ишнинг охири сизлар учун бек хавфлидир. Лекин бу сўзимни бошқалар эшитиб қолмасинлар, — деди.\nБуни англагач, барчаларига бу маслаҳат маъқул тушди. Мундоқ хайрихоҳлик қилгани учун у кишига кўп ташаккур қилдилар Шу билан булар ичига шундоқ қўзғолон солиб қўйиб, секингина яширинча Абу Суфён қошига келди. Қараса, бир қанча аскар бошлиқлари билан ўлтирибдур экан. Ҳаммалари хуш келдинг, деб қарши олдилар. Сўнгра аларга қараб:\n— Эй Қурайш халқи, сизларга меним қандоқ дўстлигим борлигини яхши билурсиз, ёмонликдин Худо сақласин, яхшиликка тилакдошдурмиз. Бир шум хабар англаб, сизларга дўстлик юзасидан эшиттириб қўйгали келдим. Ўзингизга маълумдурки, яҳуд қавмининг қилғон ваъдасида вафо йўқдур. Алар ўз қилғон ишлари — Муҳаммад билан ўрталарида тузилган аҳдларини бузғонларига энди ўкинишибдур. Бу тўғрида ораға киши қўйиб Муҳаммад билан қайтадан келишибдурлар. Уни ўзларидин рози қилмоқ учун Қурайш ва Ғатафон раисларидан етмиш кишини Муҳаммадга тутиб бермоқчи бўлишибдур. Бунинг эвазига Муҳаммад ҳам ўтган йиллар ҳайдалган яҳуд қабилаларини ўз жойларига қайтармоқчи бўлубдир. Мана иш шу ҳолга етибдур. Эндиги маслаҳат шулдурки, агар яҳудлар бирор турлик баҳона билан сизлардин киши сўраб қолур бўлсалар, зинҳор берувчи бўлманглар. Меним билишимча, энди аларға ишониб бўлмайдур. Ҳар ҳолда қаттиқ сақланиш керак, бу сирни бошқалар англашиб қолмасун, — деди.\nШунинг билан Қурайш қабиласи ичига ҳам ғул-ғула тушди. Сўнгра булардин чиқиб, Ғатафон қабиласига келди. Ва:\n— Эй Ғатафон қавми, бошқа қабилалардин сизларнинг қариндошчилигингиз менга яқиндур, бошқалардин кўра сўзим сизларга ишончли бўлур, деб ўйлайман, — деди.\n— Тўғри айтурсан, сен айтғон сўздан ҳеч вақт хилоф чиқмаган, ишончлик киши эрурсан, — дедилар.\nБуларга ҳам юқоридаги сўзларни айтиб, кўнгилларига ташвиш солди. Унинг бу қилган тадбири билан душман ичи ола-була бўлди.\nШундоқки, эртаси шанба оқшоми Қурайш раиси Абу Суфён Ғатфон қабиласининг бошлиқлари билан кенгашгандан сўнгра Абу Жаҳл ўғли Икримани Бани Қурайза яҳудларига юбориб:\n— Уруш майдони эса, туриш жойи эмасдур. Бу ишимиз бўлса узоққа чўзилгани турди, от-ҳайвонларимиз озиб-ориқлаб, озиқ-овқатимиз ҳам камайиб қолди. Энди бу жойда шундин узунроқ туришни вақтимиз кўтармас, тайёрлик кўриб туринглар, шанба куни эрта билан ҳужум бошлаймиз, — деди.\nБуни англагач, алар:\n— Биз яҳуд халқи шанба куни ҳар қандоқ зарур бўлса ҳам иш қилмағаймиз, бу куннинг ҳурматини сақламоқ бизларга фарздир. Мунинг ҳурматини бузғон кишилар қаттиқ азобга қоладилар. Бу бўлса сизларга ҳам маълумдир. Яна шулки, бу урушда мақсадга етиш учун энг сўнги ғалабани қозонгунчалик барчамиз бирликда бўлишимиз керак.\nАгар бу урушимиз узоққа чўзилар экан, Муҳаммадга бизни ёлғиз қолдириб кетиб қолишларингиздан қўрқамиз. Шунинг учун етмиш киши келиб, бизнинг ичимизда турсинлар, кўнглимиз тўқ бўлсин, биз урушга тайёрмиз, — деди.\nАбу Суфён бошлиқ кенгаш бу сўзни англагач:\n— Нуайм ибн Масъуд айтқон сўз тўғри экан. Улар Муҳаммад билан ўзаро келишганга ўхшайди, — деб бир-бирларига ишонишмай, иттифоқлари бўшашди.\nБунинг устига Аллоҳ таоло тарафидан ёрдам етиб, кун чиқиш томонидан қаттиқ шамол туриб, бўрон бошланди. Бўрон ўтларни ўчириб, чодирларни учириб кетди, қайнаб турган қозонларни ағдариб ташлади, тош-кесакларни учириб, идиш-товоқларни синдирди. Бўрон бошланиши билан сув музлайдиган даражада совуқ ҳам бошланди. Кечаси шундай қоронғулик бўлдиким, ҳеч ким ёнидаги йўлдоши ким эканини билолмас эди. Ўт ёқиб ёруғ қилиш, қозон қайнатиб ош қилишнинг иложи йўқ эди. Ҳеч қачон шундоқ қаттиқ тўполон кўрмаган аскарлар бундай аҳволни кўриб ақлдан адашдилар. «Муҳаммад сеҳр қилиб бўрон чиқазди, энди устимизга ҳужум қилур», деб аскарга қўрқинч тушганликдан ҳар киши жон ваҳимасида қолди. Расулуллоҳга қўшилган Мадина мунофиқларига бу баҳона бўлиб, рухсатсиз уйларига қайтгали туришди. Ҳавонинг совуқлиги, қориннинг очлиги, кийимнинг йўқлиги, кечанинг қоронғулиги бўлиб мусулмонлар ҳам бек ғам едилар. Шу кеча ҳар икки тараф аскарлари юқориги сабаблардан ўзлари билан ўзлари овора бўлиб қолдилар.\nРасулуллоҳ бу ҳолни кўргач саҳобаларга қараб: «Бир киши бормидурмиким, душман қўшинига бориб, алардин бизга хабар келтира олғай?» деб уч марта қайта айтдилар. Ҳар бир айтганларида Ҳазрати Зубайр ўрнидан туриб: «Ё Расулаллоҳ, бу ишга мен борайин», дедилар.\nАнда Расулуллоҳ айтдилар: «Ҳар бир пайғамбарнинг ўзига махсус ёрдамчиси бўлур, менинг ҳам ўзимга хос ёрдамчим Зубайр», деб илтифот қилдилар. Аммо у кишини бу хизматга буюрмадилар.\nЧунки у кишида баҳодирлик, ўткирлик бор эди. Душмандин хабар олиш устига яна бир иш қилиб қўймасин деб, уни юборишни лойиқ топмадилар. Чунки ҳар ишни ўз аҳлига топшириш лозимдур.\nСўнгра Расулуллоҳ соллаллоҳу алайҳи васаллам: «Эй Ҳузайфа, бу хизматга сен борғил», деб буюрдилар.\nАнда Ҳазрати Ҳузайфа: «Ё Расулаллоҳ, Аллоҳ ҳаққи бу хизматни бажариб келишга кучим етмайдур. Очликдан, совуқдан юришга қувватим йўқдур. Ўлимдан қўрқмасман. Лекин кофирлар қўлига асир тушиб қолишдан қўрқаман», деди. Анда Расулуллоҳ айтдилар:\n«Аллоҳ таоло сени тўрт томонингдан сақлайди, боргил, бу хизматга сени буюрдим». Буни англаб Ҳазрати Ҳузайфа сакраб ўрнидан турди. Қараса, аввал ўзида сезилмаган бир қувват пайдо бўлибдур. Вужудидаги борлиқ оғирчиликлар андин кўтарилибдур. Аввалда совқотиб турган бўлса ҳам, Расулуллоҳ бу хизматга буюрганларидан сўнгра, ўзини ҳаммом ичида ўлтурғон одамдек сезди.\nСўнгра хандақдин ўтиб, қоронғулик ичида душманнинг қалин аскарига бориб қўшилди. У чоғда «йилт» этган ёруғ, душман аскари ичида йўқ эди. Юрган-турганларнинг шарпасидан бошқа майдон ичида ҳеч бир жон кўринмас эди. Тимискиланиб юриб-ўлтириб,аскар бошлиғи Абу Суфён тўпига келиб етди. Шу чоғда Абу Суфён ўз аскарига қараб айтдиким:\n— Эй Қурайш халқи, бутун жаҳонни қоронғулик босди. Ҳар киши ўз йўлдошини яхши таниб, соқлик билан турсун, кеча қоронғулигидан фойдаланиб, яна Муҳаммад жосуслари келган бўлмасун. Бу чиққан бўрон — шамолнинг қачон тўхташини билмаймиз. Қурайза яҳудлари бўлса, ваъдаларини бузганликдан орамизда ишонмаслик туғилди. Ўзимиз от-улоқларимиз учун озиқ-овқатдин сиқилдик. Шунинг учун ҳозирги бу урушни қўйиб, уйга қайтишни тўғри топдик. Бир турлик бошқа кўнгилсиз иш келиб чиқмасдин илгарироқ кетганимиз яхшироқдур. Мен буйруқ қилдим, қани энди кўчинглар, — деб сакраб туясига минди.\nТуя юрмагани учун, нима бўлди деб қараса, тушовини ечмаган экан. Абу Жаҳл ўғли Икрима буни кўриб:\n— Эй Абу Суфён, сен халқ бошлиғи, аскар қўмондони эрурсан, ҳаммадин илгари туяга миниб, ҳаммадин олдин қаёққа қочмоқчидурсан? — деди.\nУнинг бу сўзидан уялиб, дарҳол ўзини туядан ташлади. Туясини етаклаганича аскар оралаб «кўчинглар, кўчинглар» деб қичқирур эди. Яна шу тўполончиликда орқа ҳужумидан сақланиш учун Холид ибн Валид қўмондасида икки юз отлиқ аскар чиқариб, аларни чиндовулликка, яъни орқа сафга қўйди. Шундоқ бўлса ҳам қаттиқ қўрқинчилик қоплоғон душман қўшини бош-оёғига қарамай, тартибсиз равишда қайтдилар.\nДушман ичида оралаб юрган Расулуллоҳ тингчиси Абу Ҳузайфа айтур:\n— Хабар билишдин бошқа ҳеч иш қилмасга Расулуллоҳ мендин аҳд олғон эдилар. Йўқ эса Абу Суфённи ўлдириш пайти келган эди. Лекин Расулуллоҳ буйруғини ушлаб, у ишдин ўзимни сақладим.\nМана шундоқ бўлиб, ўн мингдан ортиқ душман қўшини ўзаро бузулишиб, Мадина устидан кўтарилдилар. Аларнинг зиён-заҳматидан мусулмонлар қутулдилар.\n«Саҳиҳ Бухорий» китобида айтубдирким, Расулуллоҳ соллаллоҳу алайҳи васаллам Хандақ урушида ушбу дуони ўқур эдилар: «Аллоҳумма мунзилал китаби, сариъал ҳисаби ихзимил аҳзоба. Аллоҳумма иҳзимҳум ва залзилҳум». Яъни «Эй бор Худоё, барча пайғамбарларга китоб туширгувчи Ўзингсан, охират кунида ҳаммадан тезлик билан Ҳисоб олувчидурсан. Қудратинг улуғдир. Бу келган кўпчилик душманларни Ўзинг тарқатгил», демакдир.\n«Уруш кунларида алар чидамсиз бўлсинлар», деб дуо қилдилар. Шу ҳолда дуолари қабул бўлди. Қаттиқ шамол — бўрон туриб, уларға қўрқинчлик солди. Шу орқалиқ мўминларга Аллоҳдин ёрдам етди. Кофирларнинг барча қилғон ишлари фойдасиз бўлиб чиқди. Бу эрса Худо тарафидин шундоқ оғирчилик кунларда эришган бир улуғ неъмат эрди.\nШунинг учун Аллоҳ таоло мўминларга бу неъматни эслатиб, Аҳзоб сурасида бу оятни эндирди: «Ё, айюҳаллазина амануз-курув неъматаллоҳи алайкум изжоаткум жунудун, фаарсално алайҳим рийҳан ва жунудан лам таравҳо ва каналлоҳу бима таъмалуна басиро. Из жоувкум мин фавқикум ва мин асфала минкум ва из зоғатил абсору ва балағатил қулубул ҳанажира ва тазуннуна биллаҳиз зунуна».\nМаъноси: «Эй мўминлар, Аллоҳнинг сизларга берган улуғ неъматини эсланглар, душман аскари устингларга келган чоғда аларга қаттиқ совуқ бўрон юбордик ва сизларга ёрдам учун кўзга кўринмаган фаришталардин аскар туширдик, ҳамма қилган ишларингизни Аллоҳ кўриб турадур. Устинглардин, остинглардин душманлар ўраб келишди, шу чоғда қўрққинчликдан (қўрқувдан) кўзлар ағдарилди, ўпка-юраклар бўғизга тиқилди. Аллоҳ ҳақида ҳар турлик гумонга тушдинглар. Шу ўринда мўминлар синалди. Чин мусулмонлар ёлғон мусулмонлардан ажради», демакдир.\nШундоқ бўлиб Қурайш, Ғатафон бошлиқ бир қанча қабиладан тузилган кўпчилик душманлар ҳужуми Аллоҳнинг ёрдами билан мусулмонлар фойдасига ҳал бўлиб чиқди.


200 йил олдин сув тошқини остида қолган ибодатхона яна пайдо бўлди - Халқ сўзи\n16:49 30 Июнь 2020 Дунё\n"The Daily Mail" хабарига кўра, тахминан 200 йил олдин сув босган қадимий ҳинд ибодатхонаси яна сув устида пайдо бўлган.\nМаълумотларга кўра, 500 йил олдин қурилган ушбу бино бир пайтлар Маханади дарёси бўйида қад ростлаган. Аммо ХVIII асрда кузатилган кучли ёмғирдан сўнг дарё оқими ўз йўналишини ўзгартирган ва натижада ибодатхона ҳам, унга яқин атрофда жойлашган бир неча қишлоқлар ҳам бутунлай сув остида қолган.\nТаъкидланишича, ибодатхона узоқ вақт давомида йўқолган деб ҳисоблаб келинган. Маҳаллий аҳоли ҳам унинг аниқ жойлашган жойини эслай олмаган. Ҳиндистон Миллий санъат ва маданий мерос жамғармаси томонидан ташкил этилган қидирув ишлари эса муваффақиятсиз якун топган.\nАммо бир неча кун олдин Маханадидаги сув сатҳи жуда пасайган ва қадимий меъморий ёдгорликнинг бир қисми сув юзасида пайдо бўлган.\nГувоҳларнинг таъкидлашича, бино бутунлай дарё остида жойлашган бўлиб, фақат энг юқори қисмгина кўриниб турган ва эҳтимолки, айни шу жиҳат ибодатхонани топишда амалга оширилган уринишларнинг муваффақиятсиз тугашининг сабаби бўлган.\nЖамғарма мутахассисларининг қайд этишларича, ибодатхонанинг баландлиги 18 метрни ташкил этиб, умумий номи Сатапатана бўлган еттита қишлоқнинг ўртасида қад ростлаган.\nОлимларнинг фикрига кўра, лой вайронагарчиликдан ҳимоя қилгани боис ибодатхона яхши сақланиб қолган.\nҲисоб-китобларга қараганда, бутун 18 метрли бинонинг 15 метрга яқин қисми чўкинди билан қопланган ва атиги 3-3,5 метригина очиқ қолган.


АКТ вазирлиги Тошкент шаҳридаги Меҳрибонлик уйларига...\n22.01.2020 17:38 0 1250\nПрезидент Шавкат Мирзиёев ёшлар билан ишлашни самарали ташкил этиш учун маданият, санъат, спорт, ахборот технологиялари, китоб ўқишга қизиқишни ошириш бўйича бешта муҳим ташаббусни илгари сурган эди.\nШу ташаббусларнинг учинчиси — аҳоли ва ёшлар ўртасида компьютер технологиялари ва интернетдан самарали фойдаланишни ташкил этишга қаратилган ва бу борада Ахборот технологиялари ва коммуникацияларини ривожлантириш вазирлиги бир қатор тадбирларни амалга ошириб келмоқда.\nБу ҳафтанинг муҳим тадбирларидан бири пойтахтимизда жойлашган 21, 23 ва 30-сонли Меҳрибонлик уйларига компьютер жамланмалари тарқатилиши бўлди. Жами 38 та компьютер тарқатилиб, тарбияланувчи болажонлар учун компьютер саводхонлиги тўгараклари ташкил этилади.\nВазирлик тизимидаги корхоналар ҳам савобдан четда қолгани йўқ. «Ўзбектелеком» АК «ТШТТ» филиали ҳамда «UZDIGITAL TV» МЧЖ томонидан футбол ва волейбол тўплари, шахмат, шашка ва бошқа спорт анжомлари тақдим этилди.\nАКТ вазирлиги компьютер меҳрибонлик уйлари


26 май 2022, Тошкент вақти: 03:01\nАлишер Усмоновга қарашли USM Holdings таркибидаги “Телекоминвест” “Капиталбанк” даги улушини 25 фоизга етказган.\nЎзбекистон президенти Шавкат Мирзиёевнинг тўнғич куёви Ойбек Турсунов “Капиталбанк”нинг афилланган шахслар рўйхатидан чиқарилди.\nБу ҳақда Корпоратив маълумотлар ягона порталидаги янгиланган маълумотлардан англашилади.\nАйни пайтда Корпоратив маълумотлар ягона порталидаги маълумотга кўра, “Капиталбанк”нинг камида 45 фоиз акциялари асли ўзбекистонлик миллиардер Алишер Усмоновга қарашли USM холдинг таркибидаги «Телекоминвест» ҳамда у билан афилланган «Корус» ширкатига ўтган.\n“Капиталбанк” Ўзбекистон банк секторидаги етакчи позицияни эгаллаган молия ширкатларидан биридир.\nМаълум бўлишича, ўтган йил октябридан буён “Капиталбанк” нинг 50 фоиз акцияларига эгалик қилиб келган Ойбек Турсунов 21 январь куни банкнинг афилланган шахслар рўйхатидан чиқарилган, лекин бу амалиёт қандай асосларга эга бўлгани тўғрисида очиқ маълумот мавжуд эмас.\nМарказий банк баёнотида электрон пулларни ишлаб чиқариш ҳуқуқи “Payment Aggregation Systems” МЧЖга ва “Капиталбанк” акциядорлик тижорат банкига берилгани қайд этилди.\nКорпоратив маълумотлар ягона порталидаги маълумотда банк “қимматбаҳо қоғозлари”га ҳамда “қимматбаҳо қоғозлар моҳияти”га оид катакларда “-“ белгиси қўйилган.\n“Ҳодиса типи” катакчасида эса “чиқарилди” деган сўз ёзилган, холос.\n“Капиталбанк”нинг Ойбек Турсунов тасарруфига ўтиши\nОйбек Турсунов 2021 йилнинг 29 октябрь куни "биржадан ташқари савдо-сотиқ"да “Капиталбанк”нинг 112 миллион акциясини қўшимча равишда сотиб олгани хабар қилинганди.\nБу билан 2019 йилдан бери банк ҳиссадори сифатида тилга олиниб келинадиган Ойбек Турсунов “Капиталбанк”даги улушини 50 фоизга етказган.\nБунга қадар Ойбек Турсунов “Капиталбанк”нинг 52,43 миллион акцияси эгаси бўлган.\nЎзбекистон Марказий банки “Капиталбанк”ни Ойбек Турсунов ўз назоратига олганидан 14 кун ўтгач, 11 ноябрь куниQIWI Uzbekistan электрон пулини ўз реестрига киритди ва ишлаб чиқаришга рухсат берди.\nНазорат пакети Усмоновга ўтган бўлиши мумкин\n2022 йилнинг 10 январида “Тошкент” республика фонд биржаси асли ўзбекистонлик миллиардер Алишер Усмоновга қарашли USM Holdings ширкати шўъбаси бўлган “Телекоминвест” “Капиталбанк” устав капиталининг 8,33 фоизини сотиб олгани ва бу билан ўз улушини 25 фоизга етказгани тўғрисида билдирганди.\nКорпоратив маълумотлар ягона порталида бош қароргоҳи Россия пойтахти Москва шаҳри 1-Тверской-Ямской тор кўчаси сифатида кўрсатилган “Телекоминвест” “Капиталбанк”нинг 20 фоиз ва ундан кўпроқ акциялари эгаси сифатида қайд этилган.\nБундан ташқари, бош қароргоҳи Россия пойтахти Москва шаҳри 1-Тверской-Ямской тор кўчаси сифатида кўрсатилган “АО Корус” ҳам “Капиталбанк”нинг 20 фоиз ва ундан кўпроқ акциялари эгаси сифатида қайд этилган.\nКорпоратив маълумотлар ягона порталида бош қароргоҳи битта кўча ва битта бинода экани қайд этилган “Телекоминвест” ва “АО Корус” “Капиталбанк” билан афилланган юридик шахслар сифатида 2022 йилнинг 12 январида рўйхатга олинган.\nОчиқ маълумотларда "Телекоминвест" Москва шаҳри 1-Тверской-Ямской кўчаси 18-уйнинг 3-қаватидаги 64-хонада, "АО Коркус" Москва шаҳри 1-Тверской-Ямской кўчаси 18-уйнинг 1-қаватидаги 36-хонада жойлашгани қайд этилган.\n51 миллион сўмлик ручка\nОйбек Турсунов 2017 йилда Президент Администрацияси Молия-хўжалик департаменти Давлат резиденциялари дирекциясининг бош директори лавозимига тайинлангани тўғрисида Озодлик ўз манбаларига таяниб хабар берган эди.\nОзодлик ихтиëридаги расмий ҳужжатда Ойбек Турсунов солиқ тўловчи ҳисобидан 51 миллион сўмга қимматлиги билан ном чиқарган Mont Blanc ручкаси сотиб олгани қайд этилган.\nТурсуновнинг ҳозирда ҳам Президент Администрацияси Молия-хўжалик департаменти Давлат резиденциялари дирекциясининг бош директори лавозимда қолган-қолмаëтгани ҳақида расмий маълумот йўқ.\nОйбек Турсунов 2020 йилда Uzcard низом капиталининг 75 фоизини ҳам сотиб олганди. Кейинроқ бу ширкатнинг 51 фоиз ҳиссаси Ўзбекистон Миллий банки тасарруфига ўтган.\nИкки йил муқаддам Озодлик Тошкентдаги 100 дан ортиқ тадбиркорга тегишли 11¸5 миллион долларга баҳоланган ер шаҳар ҳокимининг қарори билан Ойбек Турсуновга алоқадор ширкатга текинга берилгани ҳақида ёзган эди.\nЎзбекистоннинг жорий президенти оиласига яқин шахслар, хусусан куёвларининг кўп миллион долларлик бизнес эгаларига айланиши Шавкат Мирзиёев ҳокимиятга келиши билан деярли бир вақтда бошланган тренд ҳисобланади.\nОзодлик ўтган йил сентябрида эълон қилган журналистик суриштирув Мирзиёевнинг кенжа куёви Отабек Умаровга тегишли ширкатларга Ўзбекистоннинг Президент назоратидаги Тикланиш ва Тараққиëт жамғармасидан ўнлаб миллион доллар маблағ ажратилганини ўртага чиқарганди.\nНа куёвлар ва на президент Мирзиёев администрацияси ҳозирга қадар Озодлик суриштирувидаги маълумотларга муносабат билдирмаган, жумладан, уларни расман ҳеч қачон рад этган эмас.\nМиллиардер Алишер Усмонов президент куёви эгалик қиладиган “Капиталбанк”даги улушини кўпайтирди\nМарказий банк Мирзиёевнинг куёви эгалик қиладиган банкка электрон пул ишлаб чиқаришга рухсат берди\nПрезидентнинг куёви Ойбек Турсунов “Капиталбанк”нинг 50 фоиз улушига эга бўлди\nКимники қимматроқ: Президент куëви давлатнинг 51 миллионига Mont Blanc стол жиҳози сотиб олди\nТуркияда ўнлаб ўзбек ҳибсга олинган


“Энергетика болажонлар нигоҳида” расмлар танлови – Telegraph\n“Энергетика болажонлар нигоҳида” расмлар танлови\nБўм-бўш, тоза асфальт йўл, ер, рангли бўрлар..... Тасаввурингизга биринчи бўлиб нима келди? Албаттада, қийқириб ўйнаётган ва ҳаётни ўз фикр ва тасаввур доирасида турли рангларда кўраётган бахтиёр болажонлар эмасми?!\n“Ўзатом” агентлиги ҳовлисида “Энергетика болажонлар нигоҳида” мавзуида болалар иштирокида расмлар танлови ўтказилди. Ҳозирги мураккаб пандемия шароитида барча санитария ва гигиена қоидаларига қатъий амал қилган ҳолда бўлиб ўтган ушбу қизиқарли тадбирда 5 ёшдан 14 ёшгача, расм чизишга иштиёқ ва истеъдоди бўлган ўғил-қизлар иштирок этишди.\nТанловда ҳайъат аъзоси сифатида Ўзбекистон Республикаси давлат мукофоти совриндори, ҳайкалтарош Рустам Ерметов, “Ўзатом” агентлиги атом энергетикаси ва ядро технологиялари бошқармаси бошлиғи Қосим Тўхтаохунов ва “Атом электр станцияларини қуриш бўйича дирекция” ходимлар бошқармаси бошлиғи Нозимахон Зиявитдинова қатнашдилар.\nБадиий ижод учун болаларга хизмат қилган майдонча, уларнинг беғубор, позитив шу билан бирга олам-олам маъно мужассам расмлари билан тўлди.\nТадбир сўнгида 5-7 ёш, 8-10 ёш ва 11-14 ёш гуруҳи бўйича энг креатив ва энергетика мавзусига яқин ҳамда маъно жиҳатдан ҳайъат азоларига маъқул келган 3 та расм танлаб олиниб, мукофотлар тақдим этилди.\nКонкурснинг энг қувонарли томони тадбирда ҳатто 2 ва 4 ёшдаги жажжи ширинтойларнинг ҳам борлиги бўлди.\n“Энергетика болажонлар нигоҳида” конкурсида расмлар орасидан энг сараларини танлаб олиш осон кечмади. Чунки ҳар бир расм ўзгача маънога ва креатив ғояга эга эди. Энг асосийси, уларнинг барчасида болаларнинг интилиш ва ҳаракатлари, ўзгача меҳр ва муҳаббатлари сезилиб турар эди. Тадбирда ҳеч бир бола ютқазмади ва улкан завқ ва шавқ билан уйларига қайтдилар. Фарзандларнинг барчалари “Ўзатом” агентлигининг эсдалик совғалари ва ажойиб ширинликлар билан тақдирландилар.\nБу тадбирдан олган таассуротларимиз билан расмларда бўлишамиз, Сиз ҳам болажонларнинг самимият ва беғуборлигидан баҳраманд бўлинг!


17 ЁШ САВОЛЛАРИ | Суғдиёна биринчи аёллар электрон журнали\n17 ЁШ САВОЛЛАРИ\n— Зудлик билан шифокор эндикронологга кўриниб тўлиқ тиббий текширувдан ўтишингиз зарур. Чунки баъзан эндокрин безлари (қалқонсимон, гипофиз, буйрак усти безлари) ишининг ишдан чиқиши, жинсий гормонлар етишмаслиги, бачадондаги турли нуқсонлар, масалан қиз бола бачадонсиз туғилган бўлса (гипоплазия) ёки тухумдон фаолиятининг сусайиши ҳайз кўрмасликка олиб келади. Асосий сабаб аниқлангандан кейин ўтказилган даволаш ишлари албатта наф беради.\n— Ҳайз пайтида ишлатиладиган таглик (прокладка) ва тампонларнинг зарари ҳам бор деб эшитганман. Шу ростми?\n— Қизлар учун мўлжалланган прокладкаларнинг хеч бир зарарли томони йўқ, чунки улар гигиеник талабларга тўла жавоб беради. Бироқ, тампонлар қин ичига қўйилиши сабабли, улардан қиз боланинг фойдаланиши тавсия этилмайди.\n— “Ёмон” касаллик юқтиришдан қўрқиб яшайман. Улар чиндан хам хавфлимикин? Қандай сақланиш керак?\n— Ҳозирча жинсий йўл билан юқадиган касалликларнинг 20 дан ортиқ тури маълум. Масалан, заҳм (сифилис), ОИТС (СПИД), сўзак (гонорея), трихомоноз, хламидиоз, жинсий аъзолар герпеси сингарилар айниқса кўп учрайди. Бу хасталикларни юқтирган қиз-жувонлар ўз вақтида даволанмаса, дарднинг оғир асоратларидан қийналишади.Чунки бу касалликлар туфайли жинсий аъзоларда яллиғланиш кучайиб, у пешоб йўллари орқали қорин бўшлиғига тарқалади, кейинчалик эса бепуштликни келтириб чиқаради. Касалликни юқтирмаслик учун тасодифий жинсий алоқадан сақланиш керак. Шунингдек, поликлиникаларда ташхисга деб қон топширганда, умумий хожатхоналардан фойдаланганда ва кўпчилик чўмиладиган ҳаммом ёки сауналарга борганда касаллик юқмаслиги учун эҳтиёткорлик чораларини кўриш лозим. Жинсий хасталиклар юқишидан сақланишда тозаликка риоя қилиш ҳам муҳим аҳамиятга эга.\n— Спорт машқларини бажариш қизлик пардасига зиён етказмайдими?\n— Қизлар спортнинг барча тури билан бемалол шуғулланишлари мумкин. Лекин жуда узоқ масофага сакрашда эҳтиёт бўлган маъқул. Агар қиз бола спорт билан шуғулланаётганда тасодифан йиқилиб жароҳат олса ёки оёқлари орасига бирор жисм кириб, қин шикастланса қизлик пардаси йиртилиши мумкин. Жинсий аъзоси шикастланган холларда қизлар гинеколог шифокор текширувидан ўтишлари муҳим.\nГУЛЖАМИЛА ёзиб олдиTwitter НравитсяSocButtons v1.5


Қорақалпоғистонда уч йилда қандай ишлар амалга оширилади?\nКеча, 10 ноябрь куни давлатимиз раҳбари Шавкат Мирзиёев раислигида видеоселектор йиғилиши бўлиб ўтди. Унда Қорақалпоғистон Республикасини 2020-2023 йилларда комплекс ривожлантириш дастури ишлаб чиқилгани маълум қилинди.\nПрезидент йиғилишда кейинги уч йилда ҳудудни ривожлантириш бўйича қандай ишлар амалга оширилиши хусусида тўхталиб ўтди. Унга кўра,\n- Қорақалпоғистонда янги тадбиркорлик субъектларига қатор солиқ имтиёзлари берилади.\n- Тахтакўпир, Бўзатов, Шуманай туманлари ҳамда 45 та шароити оғир маҳалла ва овулларда саноат ва хизмат кўрсатиш йўналишида янги ташкил этилган корхоналарга имтиёзлар берилади.\n- 2020-2022 йилларда умумий қиймати 12 триллион 300 миллиард сўм бўлган 1 минг 359 та инвестиция лойиҳаси шакллантирилди. Шу орқали 523 миллион долларлик тўғридан-тўғри хорижий инвестицияларни ўзлаштириш, қарийб 20 мингта янги иш ўринлари яратиш мўлжалланган.\n- Инвестициялар ва ташқи савдо вазирлиги “хомашёдан тайёр маҳсулотгача” тизимида ишловчи 27 та саноат кластерини ташкил этади.\n- Пахта етиштириш бекор қилинаётган 12 минг гектар майдонда экспортбоп сабзавот экинларини жойлаштирилади.\n- “Қорақалпоқ-агро” эркин иқтисодий зонасини ташкил этилади.\n- Кунжут етиштириш ва наслли қорамоллар сони кўпайтирилади ва Хўжайли тумани чорвачилик ва мева-сабзавотчиликка ихтисослаштирилади.\n- 14 минг 200 километр каналлар таъмирланади, 45 минг гектар экин майдонида сув тежовчи технологиялар жорий этилади, сув ажратиш нуқталарида ҳисоблагичлар ўрнатилади, 38 минг гектар майдон лазер ёрдамида текисланади.\n- Тахтакўпир, Бўзатов, Шуманай туманларида ишлаб чиқариш ва ижтимоий инфратузилмани яхшилаш учун 2021-2023 йилларда 409 миллиард сўмлик 172 та лойиҳа амалга оширилади.\n- Шароити оғир 45 та маҳалла ва овулда умумий қиймати 2 триллион 340 миллиард сўм бўлган 150 та лойиҳа амалга оширилади.\n- 856 километр автомобиль йўллари қурилиб,ттаъмирланади ва 2 минг 500 километр ичимлик суви тармоқлари қуриш ҳисобига таъминот даражаси 70 фоизга етказилади.\n- 7 минг квартирали 235 та, ёш оилалар ва кам таъминланган аҳоли учун 2 минг 84 квартирали 36 та арзон кўп қаватли уйлар қурилади.\nПрезидент ҳудудда ишлар янгича ташкил этилишини ва бу бўйича назорат ўрнатилишини алоҳида таъкидлади. Шунингдек, Сенатда Оролбўйи минтақасини ривожлантириш, аҳоли ҳаётини яхшилаш ва даромадларини ошириш бўйича янги қўмита ташкил этилгани маълум қилди.\nЎзбекистон янгиликлари » Сиёсат » Қорақалпоғистонда уч йилда қандай ишлар амалга оширилади?


Жиззахда ёшлар касб-ҳунарга ўқитилмоқда » Жиззах шаҳар ҳокимлиги расмий ахборот портали\nРасмий ахборот портали » Янгиликлар » Жиззахда ёшлар касб-ҳунарга ўқитилмоқда\nЖиззахда ёшлар касб-ҳунарга ўқитилмоқда\nЖиззах вилоятида Давлатимиз раҳбарининг 2020 йил 11 августдаги “Камбағал ва ишсиз фуқароларни тадбиркорликка жалб қилиш, уларнинг меҳнат фаоллигини ошириш ва касб-ҳунарга ўқитишга қаратилган ҳамда аҳоли бандлигини таъминлашга оид қўшимча чора-тадбирлар тўғрисида”ги қарори ижроси доирасида Жиззах шаҳри, Зарбдор ва Мирзачўл туманларида ташкил этилган ўқув марказларида ишсиз фуқаролар касб-ҳунарга ўқитилмоқда.\nЭнг муҳими бир вақтнинг ўзида 620 фуқарони қамраб олиш қувватига эга Жиззах иқтисодиёт ва хизмат кўрсатиш касб-ҳунар коллежи биносида Жиззах шаҳар “Ишга марҳамат” мономаркази ташкил этилди.\nУшбу мономарказ фаолият юритаётган бинони таъмирлаш ва жиҳозлашда Бандликка кўмаклашиш давлат жамғармасининг 14 миллиард 400 миллион сўмлик ва Жаҳон банкининг қиймати 1 миллиард 145 миллион 344 минг сўмлик маблағлари эвазига барча зарур жиҳозлар келтириб ўрнатилди. Жиҳозлаш WORLD SKILLS талаблари асосида амалга оширилди.\nБандлик ва меҳнат муносабатлари вазирлиги таркибий тизимига кирувчи банд бўлмаган аҳолига хизмат кўрсатувчи Жиззах шаҳридаги “Ишга марҳамат” мономарказида 5 та хизмат тури, 1 ойдан 4 ойгача қисқа муддатли 22 турдаги касбга ўқитиш ва 5 та тил ўргатиш курслари ташкил этилган.\n– Мономарказда банд бўлмаган фуқаролар сервис ва хизмат кўрсатиш соҳаси бўйича 8 та, техника соҳасида 7 та, қурилиш соҳаси бўйича 5 та, қишлоқ хўжалигида 2 та касбга ўқитилмоқда, – дейди Жиззах шаҳар “Ишга марҳамат” мономаркази директори С.Мелиев. – Шунингдек, хорижий тилларни ўргатиш курсида рус, инглиз, корейс, хитой ва япон тиллари, рақамли технологияларни ўргатиш махсус курсида эса компьютер саводхонлиги (Microsoft Office), дастурчи, 1С бухгалтерия ва бюджет ташкилотларига бухгалтер мутахассисликлари ўргатилади. Бундан ташқари, тадбиркорлик асослари бўйича ҳам қисқа муддатли курс ташкил этилган.\nАйни пайтда, Жиззах шаҳар “Ишга марҳамат” мономарказида 13 турдаги касбга ва тил ўқув курсларида 207 нафар фуқаро касб сирларини ўрганмоқда.\nЗарбдор туман хизмат кўрсатиш касб-ҳунар коллежи негизида “Зарбдор касб-ҳунарга ўқитиш маркази” ташкил этилган. Тумандаги “Оқбулоқ” маҳалла фуқаролар йиғини ҳудудида жойлашган умумий майдони 2,89 гектардан иборат бу ўқув марказида банд бўлмаган фуқароларнинг касб-ҳунар ўрганишлари учун барча қулайликлар яратилган.\nЖиззах вилояти бандлик бош бошқармаси таркибий тизимига кирувчи ишсиз фуқаролар учун ушбу касб-ҳунарга ўқитиш марказида 11 турдаги ишчи касблари ва 5 турдаги қишлоқ хўжалиги йўналишлари бўйича касбий ўқув машғулот курслари йўлга қўйилган.\nАйни пайтда, банд бўлмаган фуқаролар ушбу марказда сервис ва хизмат кўрсатиш соҳасида 5 та, техник соҳада 3 та, қурилиш соҳасида 1 та, қишлоқ хўжалигида 5 та касбга ўргатилаётган бўлса, рақамли технологияларни ўргатиш масхсус курсида компьютер саводхонлиги (Microsoft Office) ва 1С бухгалтерия ва бюджет ташкилотларига бухгалтер тайёрланади. Шунингдек, хорижий тилларни ўргатиш курсида эса инглиз тили ўргатилмоқда.\nЮқорида таъкидланган йўналишлар бўйича марказда 3 ойдан ортиқ бўлмаган муддатда бепул ўқитиш, тайёрлаш ва қайта тайёрлаш тўлалигича йўлга қўйилган.\nБундан ташқари, меҳнат бозорида талаб катта бўлган касблар бўйича иш излаётган шахсларни ва корхона, ташкилот, муассасалар буюртмасига кўра пулли асосида ҳам қисқа муддатда ўқитиш амалга оширилмоқда.\n– Касб-ҳунарга ўқитиш марказининг йиллик қуввати 820 нафар бўлиб, бу бир чоракка 205 нафар тингловчи тўғри келади деганидир, – дейди “Зарбдор касб-ҳунарга ўқитиш маркази” директори И.Эргашев. – Ўқув машғулотлари ва амалиётларни ўтиш учун етарли малака ва тажрибага эга бўлган педагог ва ишлаб чиқариш таълими усталари жамланган. Марказимиз туман АБКМлари йўлланмаси ва тўлов контракт асосида фуқороларни ўқитиб давлат стандартларига мос келувчи сертификатлар билан таъминлайди. Зарбдор туманидан ташқари Шароф Рашидов номли, Ғаллаорол, Бахмал, Зомин туманлари фуқароларини ҳам ўқитиб, сертификат беряпмиз.\nМарказга жорий йилда Осиё тараққиёт банки гранти асосида ошпаз, тикувчи, аёллар сартарошлиги йўналишлари учун мўлжалланган жами 686 миллион сўмлик ўқув ва ишлаб чиқариш жиҳозлари етказиб берилди.\nПрезидентимизнинг 2018 йил 29 мартдаги “Обод қишлоқ” дастури тўғрисида”ги қарори асосида Мирзачўл тумани ишсиз аҳолини “Касб-ҳунарга ўқитиш маркази” ташкил этилган.\nБугунги кунда, марказда аҳоли машинасозлик, қишлоқ хўжалик механизаторлари, кўп тармоқли чилангарлик бўйича 3 ойдан ортиқ бўлмаган муддатда бепул ўқитилиб, қайта тайёрланмоқда.\nБундан ташқари, марказда тикувчилик, электрогазпайвандловчи, металларга ишлов берувчи усталар, қишлоқ хўжалик техникалари билан ишлаш механизаторлари, инглиз тили ва компьютер саводхонлиги йўналишлари ҳам бор.\n– Мирзачўл касб-ҳунарга ўқитиш марказимизнинг йиллик қуввати 600 нафарни ташкил этиб, бир чоракка 150 нафар тингловчи тўғри келмоқда, – дейди ушбу марказ директори Д.Эралиева. – Марказга Мирзачўл туманидан ташқари Фориш, Арнасой, Дўстлик ҳамда Зафаробод туманлари фуқаролари ҳам келиб ўқиб, сертификат олмоқда.\nЖорий йилда Мирзачўл касб-ҳунарга ўқитиш марказида 1 минг 200 нафардан ортиқ фуқаро сертификат билан таъминланди.\nВилоятдаги ҳар учта касб-ҳунарга ўқитиш маркази – умумтаълим мактаблари, касб-ҳунар коллежлари ва академик лицейларни тамомлаган ва доимий ишга эга бўлмаган аҳолини касб-ҳунарга ўқитиш ва қайта тайёрлаш ўқув машғулот курсларини ташкил этувчи ташкилот ҳисобланади.\nУшбу ўқув марказларини битириб, муқим касбга ўргатилган фуқароларнинг бандлигини таъминлаш, ўзлари яшайдиган ҳудуддаги сектор раҳбарларининг зиммасига юклатилган.\nЖиззах шаҳрида қурилаётган 500 ўринли Қурилиш соҳаси малакали мутахассисларни тайёрлаш маркази ҳақида биласизми?


$1000 порадан бош тортган кадастр ходимига 10 млн сўм мукофот берилди – Газета.uz\n$1000 порадан бош тортган кадастр ходимига 10 млн сўм мукофот берилди\nКадастрнинг Зангиота туман филиали бўлими бошлиғига жамиятларнинг бирининг раҳбарияти томонидан 1000 доллар пора таклиф қилинди. Ходим бу ҳақда ҳуқуқни муҳофаза қилувчи органларга мурожаат этгани боис, Кадастр агентлиги томонидан 10 млн сўм мукофот берилди.\nLotinchada 25 март 2021, 22:54 Жамият\nКадастр ходими МЧЖларнинг бирининг раҳбарияти таклиф қилган порадан вос кечди ва бунинг эвазига мукофотланди. Бу Бош прокуратура ҳузуридаги департаментнинг Зангиота туман бўлими томонидан ўтказилган тезкор тадбирда аниқланган.\n«Э» номли МЧЖ раҳбари ўринбосари жамиятга тегишли иссиқхона қурилиши учун ажратилган ер майдонининг топографик фотосуратини тасдиқлаш эвазига Кадастр агентлигининг Зангиота туман филиали бўлими бошлиғига 1000 АҚШ доллари таклиф қилган. У пулларни берган вақтида ашёвий далиллар билан ушлангани айтилмоқда.\nКадастр бўлими бошлиғи ўзига нисбатан пора таклиф қилинаётганлиги тўғрисида ҳуқуқни муҳофаза қилувчи органларга ўз вақтида хабар берганлиги ва фуқаронинг ноқонуний хатти-ҳаракатларини фош этишда фаол иштирок этганлиги учун мукофотланди, дейилади хабарда.\nХодимга Кадастр агентлиги раҳбарияти томонидан 10 млн сўм пул мукофоти ва Хонобод сиҳатгоҳига 2 кишилик йўлланма тақдим этилган.\nЭслатиб ўтамиз, 2020 йилнинг августида Бош прокуратура коррупция ҳақида хабар қилганларга бир марталик пул мукофоти берилишини кўзда тутувчи қарор лойиҳасини жамоатчилик муҳокамаси учун эълон қилган эди. Унда пул мукофоти миқдори пора, етказилган зарар миқдори ёки ўғирланган мулк қийматига боғлиқ ҳолда — БҲМнинг 3 бараваридан сумманинг 10−15 фоизигача берилиши қайд этилганди.\n«Газета.uz» 2 542\nАндижонда 6 гектар ерни $18 мингга сотмоқчи бўлган фермер ушланди 25 март 2021, 16:07\n«Тошкент шаҳар сув таъминоти» директори ўринбосари 3 млн сўм пора олаётганда ушланди 18 март 2021, 17:30\nНавоийда бошқа бир тадбиркорга тегишли ерни $150 мингга сотмоқчи бўлган шахс ушланди 17 март 2021, 13:50\n28 март 2021, 13:13\n2020 йилнинг августида Бош прокуратура коррупция ҳақида хабар қилганларга бир марталик пул мукофоти берилишини кўзда тутувчи қарор лойиҳаси пул мукофоти миқдори пора, етказилган зарар миқдори ёки ўғирланган мулк қийматига боғлиқ ҳолда — БҲМнинг 3 бараваридан сумманинг 10−15 фоизигача берилиши қайд этилган. Бу ерда тўлиқ сумма қоплаб берилган. Бошқа таклиф қилинайотган Пора тўғрисида хабар берувчилар ҳам мукофот пулини тўлиқ суммада талаб қилишмаса эди.


Алматида икки томонлама ўпка пневмониясига чалинган 87 ёшли онахон соғайди\n30 Июль 18:00\nALMATY. Kazinform – Икки томонлама пневмония билан касалланган 87 ёшли бемор Алматидаги провизор стационарида даволаниб чиқди. Бу ҳақда Алмати руҳий саломатлик маркази директори Сапар Рахменшеев маълум қилди, деб хабар беради Kazinform мухбири.\nКоронавирус: Алматида янги модулли шифохона қурилиши бошланди Камолжон Нодиров: Алматида КВИ юқтирган 602 тиббиёт ходимига мукофот берилди Алматида автобусда карантин талабларини бузганлар «ақлли» камералар ёрдамида аниқланмоқда\nРуҳий саломатлик маркази базасида коронавирус инфекциясини юқтирганлар учун вақтинчалик стационар ташкил этилган.\n«1933 йилда туғилган онахон бизга жуда оғир ҳолатда икки томонлама полисегментал пневмония билан қабул қилинди. КТ ўпкасининг 64% шикастланганини кўрсатди. Бундан ташқари, беморда сурункали юрак касаллиги, қандли диабет, артериал гипертензия ва бошқа каби касалликлар бўлган», - деди Сапар Рахменшеев.\nДаволаниш курсидан сўнг, бемор соғайиб чиқди ва барча тиббиёт ходимларига пандемия пайтида қилган қаҳрамонликлари учун минатдорчилик билдирди.\nШу билан бирга, Сапар Рахменшеевнинг таъкидлашича, ой бошидан буён Марказга 55 ёшдан ошган 207 нафар бемор қабул қилинган. Шулардан 152 нафари соғайиб кетишди, қолганлари даволанишни давом эттирмоқдалар.\nҲар куни 8-10 бемор стационарга ётқизилади. Директорнинг сўзларига кўра, бугунги кунда стационарда 33 бўш жой мавжуд. Сўнгги бир ой ичида 499 бемор даволаниб чиққан.\nСтационарда битта бемор реанимацияда, 226 беморнинг аҳволи ўртача ва 7 кишининг аҳволи қониқарли.\nМуаллиф: Гулмира Ғосманали.


Олий Мажлис Сенати раиси Ниғматилла Йўлдошевнинг масхарабозлиги: Коррупцияга қарши курашувчи ходимлар орасида ҳам пора олиш-бериш борлигидан ташвишдамиш - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:22 - Олий Мажлис Сенати раиси Ниғматилла Йўлдошевнинг масхарабозлиги: Коррупцияга қарши курашувчи ходимлар орасида ҳам пора олиш-бериш борлигидан ташвишдамиш\nЎзбекистонда ҳукмронлик қилаётган тожиклар режимининг қўғирчоқ ахборот воситаларидан бири бўлган Kun.uz cайти, ҳеч қандай таҳлилсиз, кеча 15 июнда хабар қилишича, Олий Мажлис Сенати раиси Ниғматилла Йўлдошев коррупцияга қарши курашувчи ҳуқуқни муҳофаза қилувчи идоралар ва суд ҳокимияти ходимлари орасида ҳам пора олиш-бериш ҳолатлари учраётганидан ташвиш билдирибди. У ўз иддаоларини кўплаб мисоллар билан исботлашга ҳаракат қилибди. Йўлдошев, Сенатда бўлиб ўтган коррупцияга қарши кураш идоралараро комиссиянинг кенгайтирилган мажлисида шу ҳақда сўз юритибди.\nҚаранг, шу одам Ўзбекистон Конституциясига кўра, Ислом Карим ўлгандан кейин унинг ўрнини эгаллаши керак эди. Эгалласа, кейинги сайловларда ҳақиқий президент бўлиб оларди. Аммо, унинг Сенатда гапирган кечаги гаплари кўрсатмоқдаки, у ҳам, худди Шавкат Мирзиё каби коррупциянинг нималигини ҳам билмайди, коррупцияга қарши қандай курашиш кераклигини ҳам билмайди. Шу сабабли, Ниғматилла Йўлдошев коррупцияга қарши курашувчи ходимлар ичида ҳам пора олиш-бериш борлигидан гўёки ташвишга тушган.\nКоррупция ва порахўрликка қарши курашишнинг ягона самарали йўли – демократия эканлигини одамзоднинг ривожланган қисми аллақачон тушуниб бўлган. Айнан демократия энг ривожланган давлатларда коррупция ва порхўрлик энг камдир. Ўзбекистон каби мудҳиш диктаторликлар эса, порахўрлик ва коррупция ботқоғида ботиб ётибди.\nШундай экан, Ниғматилла Йўлдош ва Шавкат Мирзиёни ўша демократик давлатлардан биттасига 10-15 йилга стажировкага юбориш керакмасмикан? Нима дейсиз, ҳурматли ўқувчиларимиз? Улар қайтиб келгунча, Ўзбекистонда демократик система яратиб оламиз.


Америкалик боксчи Бриггсдан допинг чиқди\n15:01 / 23.05.2017\nАмерикалик оғир вазнли боксчи Шеннон Бриггс допинг тестидан ўта олмади. Унинг допинг намунаси ижобий натижа берган. Бу ҳақда Бутунжаҳон бокс ассоциацияси (WBA) сайтида хабар қилинган.\n2006-2007 йилларда Бутунжаҳон бокс ташкилоти (WBO) таснифи бўйича жаҳон чемпиони бўлган 45 ёшли боксчининг таҳлилларида тестостероннинг юқори даражаси қайд этилган. Таҳлил WBA Fair Boxing дастури доирасида Допингга кўнгилли равишда тест топшириш ассоциацияси (VADA) томонидан аниқланган.\nШу йилнинг январь ойида ташкилот WBA таснифи доирасида «доимий» чемпионлик унвони учун Бриггс ва пуэрторикалик Фрес Окендо ўртасидаги баҳсга рухсат берган эди. У 3 июнда бўлиб ўтиши керак эди. Ушбу жанг ғолиби россиялик Александр Устиновга қарши унвонини ҳимоя қилиши керак эди.\nРоссиялик боксчи промоутери Владимир Хрюновнинг «Р-Спорт» нашрига хабар қилишича, Устинов жамоаси Окендо билан музокараларни бошлаб юборган. Ушбу боксчилар ўртасидаги жанг 8 июль куни Лондонда бўлиб ўтади.\nWBA WBO допинг Шеннон Бриггс\nРақибининг ичимлигига тақиқланган модда сепиб қўйган спортчи 8 йилга четлатилди\nАмерикалик жаҳон чемпиони допинг контрабандасида гумон қилинмоқда\nПутин Россиядаги допингга алоқадорми?


Питер Хюистра: "Бизни "Шаржа" билан икки қизиқарли ўйин кутмоқда" / CHAMPIONAT.asia\nПитер Хюистра: "Бизни "Шаржа" билан икки қизиқарли ўйин кутмоқда"\n19 апр 20:18\n"Шаржа" - "Пахтакор" ўйинидан олдинги матбуот анжуманида бош мураббийи Питер Хюистра ва ярим ҳимоячи Сардор Рашидов иштирок этди.\nХюистра: - Бизни уч кун ичида "Шаржа" билан ўтадиган икки ўйин кутмоқда. Бундай қисқа муддатда бир рақиб билан тўқнаш келишни ўзига хос ҳолат деб айтиш мумкин. Жамоалар учун қизиқарли тўқнашув бўлади. Биз ўйинга яхши тайёрланяпмиз. Рақибнинг аввалги беллашувларини таҳлил қилиб чиқдик. Ғалаба учун майдонга тушамиз.\n"Шаржа" гуруҳда тўрт очко билан пешқадамлик қилмоқда. Шу сабабли бу жамоани учрашувдан аввал устунликка эга деб ҳисоблайман. Уларда яхши жамоа шаклланган, савияли футболчилари бор.\nРашидов: - Эртага қизиқарли футбол бўлади. "Шаржа" яхши жамоа, лекин биз фақат ғалаба учун майдонга чиқамиз. Ютуқ билан гуруҳда пешқадамга айланиб олишни хоҳлаймиз. Бу беллашув деярли олти очколик тўқнашувга айланади. Мақсадимиз фақат ғалаба.\n"Жазира"да ўйнаган пайтим "Шаржа" кучайиб, чемпионга айланганди. Лекин энди "Пахтакор"да ўйнаяпман. Бу Чемпионлар Лигаси, умуман бошқа мусобақа. Биз ўзбек футболининг кучини кўрсатишни истаймиз. Жамоадошларим билан бор кучимизни берган ҳолда ютуққа эришишни истаймиз.\n19 апр 21:14:43\nИккала ўйинда ҳам "Пахтакор"га омад тилаймиз. Йигитлар иккита ғалаба ва десертига "Тракторсози"ва "Эйр форс" билан яна иккита ғалаба жуда ҳам соз бўлади!!!\n19 апр 20:31:55\nШаржа билан 2 та уйинда галаба козонса Пахтакор гурухда чикишга асосий давогар болади\n19 апр 20:49:56\nPahtakor yutadi yutmasyam yutadi galamasilaaaa ertaga sabrrrr\n19 апр 20:48:41\nОЛГА ХАЛК ЖАМОАСИ ЧЕМПИОН ПАХТАКОР БУТУН УЗБЕКИСТОН САНБИЛАН АЛЛОХ ХОХЛАСА ЮТАМИЗ\n19 апр 20:40:39\nФақат ғалаба ўз ўйнингни кўрсат биз сенга ишонамиз бази бир ғаламисларни гапига ахамият бермайлар ютсаларинг мақтаб чиқишади Олға Шерлар.\n19 апр 20:31:48\nFutbolchilarimizga bosim o'tkazmaylik hali nasib etsa ochl uzb\nJamoalari ishtirokida yonadi ishtirokni o'ziga shukur qilishimiz kerak shunda g'alabalarham yig'ilib kelaveradi\n19 апр 21:02:18\nErtaga peshqadam bolamiz alloh nasib qilsa, Pahtakor boshashma olga , oldindan kotta gapirmili chiroyli oyin va galaba nasib qilsin\n19 апр 20:48:54\n19 апр 20:48:50\n19 апр 21:50:55\n19 апр 20:48:46\n20 апр 00:40:49\nВатан шаъни учун ФАКАТ ГАЛАБА !!!!!!\n19 апр 22:18:08\nIltimos Pahtakori chaynamoqchi boʻganla ertaga serial koʻrila undan koʻra.\n19 апр 21:07:22\nОсие майдонларида кайси жамоамиз уйнаса биз хар бир жамоамизни куллаб кувватлаймиз хар бир жамоамизга омад ва галабалар тилайман Куконимизга хам мана шундай турнирларда катнашиш насиб этсин Олга Узбекистон Пахтакор,АГМК,Насаф жамоаларига омад ва зафарлар тилайман\n19 апр 22:16:01\nИншаоллох эртага ютамиз давай Пахтакор узингни курсатадиган вакт келди.


ИнтерФУТБОЛ :: «Бунёдкор» ҳам чемпионликга даъвогар, барибир…\n«Бунёдкор» ҳам чемпионликга даъвогар, барибир…\nЎтган ҳафтанинг сешанба-чоршанба кунлари ўтказилган ўйинлар натижаси Суперлиганинг юқори олтилиги турнир жадвалига айтарли таъсир ўтказгани йўқ. Битта асосий жиҳат шуки, «Бунёдкор» ўз майдонида «Навбаҳор»дан 3 очко тортиб олди ва совринли ўринларга чиндан ҳам, даъвогар эканлигини исботлади. Айни пайт «қалдирғочлар» 3-поғонадаги «лочинлар»дан атиги 1 очко ортда қолишмоқда. Қуйи олтиликка келсак, АГМК ва «Насаф» пешқадам - «Қизилқум»га анча яқинлашди, «Сўғдиёна» эса турнир жадвалида «Нефтчи» билан яна жой алмашди.\n1-КУН: «НАСАФ» ҒАЛАБА ҚОЗОНИШНИ УНУТМАГАН\nСешанба куни бўлиб ўтган ўйинлар тафсилоти газетамизнинг пайшанба сонида берилганди. Шу боис, фақат айрим фактларга тўхталамиз. «Насаф» - «Қизил-қум» баҳси (4:2)да мезбонлар 4та ўйинга чўзилган ғалабасиз серияга чек қўйишди. Умуман, Рўзиқул Бердиев жамоаси жорий чемпионатда илк марта 1та ўйинда 4та гол урди. «Локомотив» эса «Бухоро» майдонида 3:1 ҳисобида устун келиб, ғалабали одимини 4та ўйинга етказди. «Темирйўлчилар» нақ 12та турдан буён мағлубият нималигини билишмаяпти. «Нефтчи» дарвозасига жавобсиз 3та гол урган «Сўғдиёна»га келсак, бу Жиззах клуби учун охирги 11та тур бадалига қўлга киритилган илк ғалаба бўлди. Яъни Сергей Лушан шогирдлари бунгача сўнгги 10та ўйинда атиги 3 очко олишганди.\n2-КУН: «БУНЁДКОР»НИ ҲИСОБДАН ЧИҚАРМАНГ\nЎзбекистон кубоги финал ўйини чиптасига эга чиққан АГМКда кўтаринки кайфият ҳукмрон. Олмалиқликлар бу сафар водийда «Қўқон-1912»ни 2:1 ҳисобида енгишди. Аслида биринчи бўлимда мезбонлар нисбатан фаол кўринишди, аммо айрим вазиятларда уларга аниқлик етишмаган бўлса, баъзиларида АГМК кипери Роман Абдулов ўзини кўрсатди. Ҳисоб 41-дақиқада меҳмонлар вакили Музаффар Музаффаров томонидан очилди: у узоқ масофадан ўта кучли ва аниқ зарба йўллади. Орадан кўп ўтмай, Бахтиёр Ашурматов жамоаси иккинчи голни ҳам нишонлаши мумкин эди. Чунончи, Зафар Полвонов чалқанча усулда ўта хавфли зарба берди, фақат Ўткир Юсупов «суперсейв» кўрсатиб, чиройли гол юзага келишига йўл қўймади. Қўқонликлар танаффусдан кейин ҳужум шиддатини оширишди, аммо уларга яна ўша аниқлик ва омад етишмади. Мисол учун, 59-дақиқада Суҳроб Бердиев зарбасидан сўнг тўп дарвоза устунига тегди. Бу орада олмалиқликлар иккинчи голни ҳам уришди, фақат қоида бузилган ҳолатда. Бўлим ўрталарида Суҳроб Бердиев ниятига эришди, барибир. Тиниб-тинчимас футболчининг навбатдаги кучли зарбаси олдида дарвозабон Роман Абдулов ҳам ожиз қолди - 1:1. Ўйин шу ҳисобда тугайдигандек туюлган бир вазиятда, яъни 87-дақиқада захирадан майдонга тушган Азамат Исроилов ғалабани АГМК томон оғдирди. Бу Олмалиқ жамоасининг Суперлига доирасидаги қаторасига 2-ғалабаси ва «Қўқон-1912»нинг серияли 2-мағлубиятидир. Яна бир факт - шу билан қўқонликларнинг ғалабасиз одимлари 5та ўйинга етди.\n«Металлург» - «Пахтакор» учрашуви кўпчилик кутган натижани тақдим этди - 0:3. Бир қарашда, бекободликлар бу галги тўқнашувда анчагача тартибли ҳимояланишди. Бироқ танаффусга чиқиш арафасида жамоанинг тажрибали футболчилари хатога йўл қўйишди ва аввалги 2та ўйинда ҳам ўз номига гол ёзиб қўйган Фаррух Сайфиев ҳисобни очди. Иккинчи бўлимда эса, Игорь Сергеев катта саҳнага кўтарилди. У охирги 20-21 дақиқа оралиғида «дубл»ни расмийлаштириб, «Металлург»га қарши кечган 3-ўзаро учрашув ҳам йирик ҳисобда тугашини таъминлади. Эслатма, бекободликлар биринчи босқич доирасидаги ўйинларда «шерлар»га 0:5 ва 0:3 ҳисобида ютқазишганди. Инсоф юзасидан айтиш керак, шу куни Андрей Шипилов сариқ карточкалар лимити туфайли икки етакчи - Зоҳид Абдуллаев ва Зафар Тўраев хизматидан фойдаланолмади. Сериялар хусусида: «Пахтакор»нинг ғолибона юриши 6та ўйинга етди, «Металлург» 3та турдан буён ғалаба нималигини билмаяпти.\n«Бунёдкор» ва «Навбаҳор» ўртасидаги тўқнашувга 25-турнинг марказий ўйини сифатида қаралганди. Чунончи, мезбонлар ғалаба қозонишса, совринли ўринлар учун курашдаги имкониятларини яхшилаб олишарди, 3 очко меҳмонларга насиб этганида эса, уларда чемпион бўлиш иштиёқи кучаярди. Шунга яраша, майдонда кескин кураш кечди. Олдинга ўтиб айтиш керак, шу куни «Навбаҳор»га яна вазиятлардан самара чиқаролмаслик панд берди. Миржалол Қосимов шогирдлари эса икки ҳужумни гол билан безаб, муҳим 3 очкони қўлга киритишди. Биринчисида «қалдирғочлар» стандарт вазиятдан фойдаланишди: бурчак зарбасидан сўнг тажрибали Азиз Ҳайдаров тўпни Ботирали Эргашев дарвозасига йўллашда қийналмади. Иккинчисида эса, захирадан майдонга тушган ярим ҳимоячи Абдулла Абдуллаев ўзини кўрсатди - 2:0. Бу гол 60-дақиқага тўғри келди. «Лочинлар» шундан кейин ҳам вазиятлар яратишга уринишди. Жумладан, Азиз Турғунбоев ва Шерзод Каримовда яхши имкониятлар юзага келди. Бироқ уларга энг сўнгги паллада совуққонлик етишмади, қолаверса, «Бунёдкор» ҳимоячилари тартибли ҳаракатланишди, шунингдек, дарвозабон Мурод Зуҳуров ҳам ишончли ўйнади. Хуллас, «қалдирғочлар» ғалаба эвазига ўз очколари сонини 20тага етказиб, айнан «Навбаҳор»га жуда яқинлашиб олишди. Ўйин охирида наманганлик мухлислар жамоа бош мураббийи (энди собиқ) Илҳом Мўминжоновни роса «тузлашгани»ни ҳам айтиш жоиз. Зеро, наманганликлар 4та ўйинки, ғалаба қозонолмаяптилар.\nТУР ҚАҲРАМОНИ - «БУНЁДКОР»\nМиржалол Қосимов жамоасида қандай муаммолар борлиги барчага маълум. Шунга қарамай, футболчилар майдонда бор маҳоратларини ишга солишмоқда, ҳамон ҳаттоки, чемпионликдан ҳам умид узишмаяпти. Бундай ёндашув таҳсинга лойиқ, албатта. Ахир молиявий муаммолар туппа-тузук ўйнаб турган «Бухоро»ни қандай аҳволга солганини кўриб турибмиз-ку. Шуларни ҳисобга олиб, қийинчиликка қарамай, ирода кўрсатиб келаётган «Бунёдкор»ни эътироф этишни ўринли билдик. «Қалдирғочлар» чемпионлик учун курашаётган жамоадан 3 очко тортиб олиш ҳисобига кучли учликка яқинлашганини ҳам унутмаслик лозим.\nГол: 21 (ўртача: 3,5...)\nТомошабин: 32986 (ўртача: 5497...)\nМезбонлар ғалабаси: 3\nЙирик ҳисобли ғалаба: 2 («Сўғдиёна» - 3:0, «Пахтакор» - 3:0)\nЭнг сермаҳсул ўйин: «Насаф» - «Қизилқум» (6та гол)\nОгоҳлантириш: 17 (ўртача: 2,83...)\nЧетлатиш: 1 (ўртача: 0,16...)\nЭнг «қўпол» ўйинлар: «Насаф» - «Қизилқум» (1та «қизил» } 1та «сариқ»), «Сўғдиёна» - «Нефтчи» (5та «сариқ»)\nЭнг кўп томошабин кирган ўйин: «Бухоро» - «Локомотив» (8521)\n«Дубль»: 3 (Т.Абдухолиқов, «Локомотив»; Б.Абдухолиқов, «Насаф»; И.Сергеев, «Пахтакор»)\nИсмоил Гонсалвеш («Пахтакор») - 14та (9та - пен.)\nЖавлон Иброҳимов («Бунёдкор») - 11та (2та - пен.)\nТиаго Безерра («Пахтакор») - 10та\nМарат Бикмаев («Локомотив») - 9та (3та - пен.)\nЙован Жокич (АГМК) - 9та (7та - пен.)...\nБобур Абдухолиқов («Насаф») - 8та\nМурод Холмуҳаммедов («Қўқон-1912») - 8та (8та - пен.)...\n1 ЛОКОМОТИВ 13 8 3 2 20-12 27\n2 ПАХТАКОР 13 7 3 3 21-8 24\n3 НАВБАҲОР 13 6 3 4 16-12 21\n4 БУНЁДКОР 13 6 2 5 21-16 20\n5 МЕТАЛЛУРГ 13 2 4 7 8-23 10\n6 БУХОРО 13 2 1 10 10-25 7\n1 ҚИЗИЛҚУМ 13 7 2 4 17-14 23\n2 АГМК 13 6 4 3 17-12 22\n3 НАСАФ 13 5 5 3 13-11 20\n4 ҚЎҚОН-1912 13 3 5 5 11-10 14\n5 СЎҒДИЁНА 13 3 4 6 13-17 13\n6 НЕФТЧИ 13 3 4 6 9-16 13\n19 октябрь (жума)\nАГМК - «Насаф»\n«Нефтчи» - «ҚизилҚум»\n20 октябрь (шанба)\n«Навбаҳор» - «Бухоро»


Солиқ кодексига оид эътирозлар. У энг адолатсиз кодексми?\nСолиқ кодексига оид эътирозлар. У энг...\n09.02.2020 13:42 0 5816\nҲозир кунда энг нотўғри, энг мураккаб, энг адолатсиз кодекс бу - СОЛИҚ кодекси бўлса керак.\nЧакана савдо фаолияти билан шуғулланувчи якка тартибдаги тадбиркорлар (ЯТТ) мисолида ушбу тизимни нақадар самарасиз эканлигини тушунтиришга ҳаракат қиламан.\nҲозирги солиқ сиёсати бўйича ЯТТлар олдинги ҳисобот йилидаги банк орқали тушумлари(савдо айланмалари)га қараб солиққа тортилади.\nТурли ҳудудларида фаолият кўрсатадиган ЯТТларнинг даромад солиқларини олайлик:\n1.Янги очилган ва олдинги ҳисобот даврида 100 млн сўмдан паст оборот қилганларга 200 000 сўм қатъий ойлик солиқ белгиланган.\n2. Олдинги ҳисобот даврида 100 млн сўмдан -1 млрд сўмгача оборот қилганлар оборот суммасидан 4%\n3. Олдинги ҳисобот даврида 1 млрд сўмдан юқори оборот қилган қилганлар ҚҚС - 15%.\nУчинчи шкалага ЯТТ лар деярли тушмайди, чунки йиллик обороти 900 млн сўмга етганда (асосан 4-кварталга тўғри келади) ҳаммаси «ручной тормозни тортиб қўйишади». Чунки, деярли 90% товарини Тошкентдан ёки Хитойдан нақдга олиб келиб, ундан тушган тушумдан 15% ҚҚС тўласа «момолаб» қолади.\nЭнг кўп куч иккинчи шкалага тушаяпти.\nЧунки уларнинг 90 %и 5-6% «маржа» (устама) билан ишлашади.\nЭнди тасаввур қилинг, улар оборотидан 4% ни солиққа тўласа, транспорт, ижара, тушлик ва РЎЗҒОР нима бўлади?!\nЁнидаги ЭШМАТ бир ойда 200 млн сўм савдо қилади, лекин Эшмат «шустрый», солиқда акахони бор шунинг учун банкка бир ойда максимум 3 млн сўм пул топширади ва қатъий белгиланган солиқ — 200 000 сўм солиқ тўлайди.\nБечора Ғишматни таниши йўқ, солиқ чек билан ушлашидан қўрқиб 50-60% савдосини банкга топшириб боради. Натижада бир ойда 100 млн сўм топшириб қўяди 4% = 4 млн сўм солиқ тўлайди. Кейинги ой Ғишмат ҳам Эшматга илтимос қилади, «оғайниз билан таништириб қўйинг, хизматдамиз а», деб.\nХуллас бозорда рақобат катта , йирик ЯТТлар 5-6% устама билан ишлайди, улар учун 4% кўплик қилади.\n4% солиқ тизими мавжуд экан, улар солиқдан қочиш йўлининг 1001 усулини кашф қилаверишади, чунки бошқа йўл йўқ, ўзини оқламайди. Товар нархини кўтарса 2 ойда доимий мижозларидан айрилади ва касодга учрайди.\nИқтисодиётимизни реанимацияда кислород орқали зўрға нафас олаётган беморга ўхшатаман, солиқ тизимини эса шу кислород шлангини босиб турган бефаросат ҳамширага қиёслайман(минг бор узр)...\nОборотдан 4%лик солиқ жорий этилгандан сўнг банк орқали пул айланмалари ўртача 4 баробарга тушиб кетди.\nҲозирги солиқ сиёсати яширин иқтисодиётни қўллаб қувватлаяпти холос.\nШу 4%ни солиқни 2 % га алмаштирса умумий ҳисобда савдо тушумлари 2 баробар эмас 10 баробар ортишига, ундан келадиган солиқ 5 баробарга кўпайишига наҳотки бирортасини ақли етмайди?!\nАқлли, мен ҳурмат қилган солиқчилар кўп, лек «дух» йўқ, ҳамма оч қорним, тинч қулоғим қабилада иш кўради.\nP.S Сенга нима? Нима сен ҳам блогермисан? дейдиганларга олдиндан раҳмат...\nУзоқ иккиланишдан сўнг барибир ичимдагини айтмасам бўлмасди.\nP.P.S. Бу солиқ соҳасини яхши тушунадиган соҳа вакилининг мулоҳазалари.\nОдамларни мажбурий меҳнатга жалб қилаётганларга етарли жазо бериладими?\nЖамият 16/06, 15:15\nАлишер Қодиров Қашқадарё вилояти солиқ бошқармаси бошлиғи бўлди\nЖамият 07/06, 15:49\n1 июлдан СТИР бериш бекор қилинади\nХориж 05/06, 15:35\n«Катта еттилик» «тарихий» солиқ ислоҳоти ўтказмоқчи\nЎзсаноатқурилишбанк тизимида «Data Warehouse» – маълумотлар омбори татбиқ этилди\nПрезидент иштирокидаги тадбирлар режаси маълум қилинди\nЖИБ Шайхонтоҳур туман суди судьяси вафот этди\nУлуғбек Рашитов Ўзбекистонга биринчи олтинни туҳфа қилди!\nЖаҳонгир Отажонов судга берилди\nЎзбекистонда қаттиқ карантин нега жорий этилмаётгани айтилди\n#Президент - 817\n#бокс - 280\n#COVID-19 - 827\n#иссиқ - 61


Бош саҳифа / Маданият / Зокировларнинг бир неча авлоди “бир дискда” куйла...\nЗокировларнинг бир неча авлоди “бир дискда” куйлайди\nБир дискка халқ қўшиқлари, опера асарлари,вокал-чолғу мусиқаси ва замонавий попни жойлаштириш мумкинми? Агар сўз Зокировларнинг мусиқий сулоласи тўғрисида бораётган бўлса албатта, мумкин.\n«Зокировлар оиласи куйлайди» - шундай ном остида Ботир Зокиров номидаги фонд ва «MediaMania» компанияси томонидан тайёрланган диск дунё юзини кўрди. Кечаги кундан бошлаб уни чакана тармоқда харид қилиш мумкин.\nТўпламда янги композициялар йўқ, уларнинг барчасини биз эшитганмиз. Ҳатто “Зокировлар оиласи куйлайди” номи ҳам янги эмас, бундан бир неча ўн йиллар аввал суратга олинган фильм шундай аталган.\nМаҳсулотдаги янгилик шундаки, унда илк бор ижоди Ўзбекистон мусиқа санъати ривожида катта роль ўйнаган сулоладаги севимли хонандалар хонишини тинглаш мумкин.\n– Бундай пластинкани яратиш ғояси мени кўпдан бери ўйлантириб келарди, - деб ҳикоя қилади Ботир Зокиров номидаги фонд директори ва лойиҳа муаллифи Равшан Зокиров.- Бироқ, уни орқага суриб келардим. Бунга асос бўладиган сабаб эса, эҳтимол ўзимга қаердадир ортиқча танқидий кўз билан қарашим бўлиши мумкиндир. Мен ушбу тўпламга киритишга лойиқ бўлган асар яратишимни кутардим. Биз Фарруҳ билан машҳур “Ялла”ансамбли юзага келишида бўлдик, кейин мен узоқ вақт хаваскорлик қилдим, битламга тақлид қилдим. Ва ниҳоят, ўз овозимни ишлатишим мумкин бўлган йўналишни топдим. Ҳозирга қадар итальян тилида саккизта опера арияси ва бир неча қўшиқлар ёздим, тез орада диск чиқараман. Учта композиция бизнинг оилавий анталогиямизга кирди. Бу – иккита опера ва Бочелли репертуаридан бир қўшиқ.\nЗокировлар оиласи ўзбек мусиқа санъатига муносиб ҳисса қўшган. Ота,тўрт ўғил,қиз ва невара.\nПластинка сулола асосчиси – Ўзбекистон халқ артисти Карим Зокиров қўшиқлари билан очилади.У ўзбек операси шаклланиши бошида турган устоз санъаткорлардан,опера спектаклларида 40 дан ортиқ бош ролларни ижро этган.\nТўпламга унинг “Майсаранинг иши” операсида ижро этган арияси ва битта халқ қўшиғи киритилган. Яқин вақт ичида фонд Карим Зокиров ижодига бағишланган махсус диск чиқаришни ваъда этмоқда, дискдан унинг барча ижод маҳсуллари ўрин олади.\nПластинкада афсонавий Ботир Зокиров ижро этган учта шлягер – “Араб тангоси”,”Раъно” ва “Қочқоқ Ҳабиба” қўшиқлари ўз аксини топган.\nБотир Зокиров синглиси Луиза билан бирга кўп қўшиқлар ижро этган. Ака-сингил ўша вақтларда урф бўлган ҳинд қўшиқларини катта маҳорат билан куйлашган, улардан бири дискка туширилган.Дискдан Луиза Зокированинг ўзи алоҳида ижро этган араб тилидаги қўшиқ ҳам ўрин олган.\n– Афсуски, муҳлислар Науфалнинг овозини эшитишмайди, у Муслим Магомаевга жуда ўхшаб кетадиган ажойиб тембрга эга эди, - дейди Равшан Зокиров.-Давлат радиоси фондларида унинг 60-йиллардаги қўшиқларини топдим, бироқ, уларнинг сифати ёмон эди ва бу қўшиқлардан ҳозирча воз кечишга қарор қилдик.\nЎзбекистонда оркестрли вокаль-чолғу мусиқаси асосчиларидан бирининг ижоди ҳам дискда тақдим этилди.\n– Менинг аҳволим тушунарли, бироқ Фарруҳнинг қўшиқларидан қайсиларини танлаш мураккаброқ бўлди.- дейди Равшан Зокиров.- Мен унга қўнғироқ қилиб, дискка киритиладиган учта композицияни белгилаб беришини сўрадим. У қўшиқлар номини айтди.\nДискда Зокировлар сулоласининг энг ёш вакиласи Наргис Зокировага энг кўп жой ажратилди, яъни унинг олтита композицияси, жумладан уни элга танитган “Водиллик келин” фильмидаги машҳур қўшиқ ва Максим Фадеев томонидан ёзилган иккита композиция – “ «Ты - моя нежность» ва «Я - не твоя война» қўшиқлари берилди.


00:00 / 02.08.2008 | eski savollar | 1971\nАссалому алайкум Ҳурматли устоз. Қуръонда Оли Имрон сурасининг 7 оятида муҳкам ва муташобиҳ оятлар борлиги айтилган. Саволим шуки шу муташобиҳ оятлар қайси эканлиги маълумми? Чунки уламолар тафсирларда ҳамма оятларни тафсир қилишади. Буларни ичида муташобиҳлари ҳам бор. Муташобиҳ оятни тафсир қилиб бўладими? Жавобингиз учун олдиндан раҳмат. Аллоҳ хайрингизни берсин.\n- Аллоҳ таоло айтади:«У сенга китобни туширган зотдир. Унда муҳкам–ойдин оятлар ҳам бор ва улар китобнинг аслидир ва муташобиҳ оятлар ҳам бор. Қалбларида ҳидоятдан оғиш борлар, фитна мақсадида ва уни таъвил қилиш мақсадида ундан муташобиҳ бўлганига эргашадир. Унинг таъвилини Аллоҳдан бошқа ҳеч ким билмас. Илмда собит бўлганлар эса, унга иймон келтирдик, барчаси Роббимиз ҳузуридандир, дерлар. Ва фақат ақл эгаларигина эсларлар.Ушбу ояти каримада Қуръони Каримнинг оятлари иккига–муҳкам ва муташобиҳга бўлиниши ҳақида сўз кетмоқда. «Муҳкам» сўзи маҳкам, очиқ-ойдин, бошқа ёққа буриб бўлмайдиган, деган маънони англатади.«Муштабиҳ» сўзи эса, ўхшаш, бирини биридан ажратиш қийин, бир неча маъноларни англатадиган, деган маъноларни билдиради. Қуръони Карим оятлари ҳам муҳкам ва муташобиҳга бўлинади. Бунинг ўзи алоҳида бир илм бўлиб, Қуръон илмлари фани бўйича мутахассис уламолар буни махсус ўрганадилар. Биз ўрганаётган ояти карима худди шу мавзуда сўз юритмоқда. Бу ояти кариманинг аввалида, юқорида зикр қилинган сифатларга эга бўлган Аллоҳ:«У сенга китобни туширган зотдир», деб Муҳаммад алайҳиссаломга хитоб қилинмоқда. Китобдан мурод–Қуръони Каримдир.«Унда муҳкам–ойдин оятлар ҳам бор, ва улар китобнинг аслидир ва муташобиҳ оятлари ҳам бор».Қуръони Каримда келган муҳкам–ойдин оятларнинг маънолари равшан, тушунилиши ҳам осон. «Улар китобнинг аслидир», яъни ўша муҳкам оятлар Қуръоннинг аслини ташкил қиладилар. Шу билан бирга, Аллоҳ ирода қилган ҳикмат учун Қуръонда муташобиҳ–бир-бирига ўхшаш маъноларни билдирадиган, турлича маънога буриш мумкин бўлган оятлар ҳам бор. Лекин булар жуда ҳам оз бўлиб, кишиларнинг иймонини синашга хизмат қиладилар.«Қалбларида ҳидоятдан оғиш борлар фитна мақсадида ва уни таъвил қилиш мақсадида ундан муташобиҳ бўлганига эргашадир».Демак, аслида эътиқоди бузуқ кишиларни фош қилишда муташобиҳ оятлар иш берар экан. Қалбида марази бор, ҳидоятдан оғган бундай кишилар ақида ва шариатнинг нозик усулларини очиқ-ойдин баён қилиб берган муҳкам оятларни бир четга суриб қўйиб, ғойибдан эшитиш орқали собит бўладиган хабарларга, турли маъноларга далолат қиладиган муташобиҳ оятларга фитна қўзиш, уни таъвил қилиш мақсадида эргашар эканлар. «Таъвил» сўзи бирор сўз ёки тушунчани сиртқи маъносидан бошқа маънога кўчириш, деган маънони англатади. Қалбларда ҳидоятдан оғиш бор бўлган мазкур кишилар муташобиҳ оятларни ўзларига қурол қилиб олиб, фитна қўзиш учун ўз ҳавою нафсларига мувофиқ таъвил қиладилар. Ва ҳолбуки, муташобиҳ оятларнинг таъвилини ҳамма ҳам билавермайди:«Унинг таъвилини Аллоҳдан бошқа ҳеч ким билмас».Муташобиҳ оятларнинг ҳақиқий таъвилини фақат Аллоҳ таолонинг Ўзигина билади. Шунинг учун мўмин-мусулмон кишилар муташобиҳ оятларнинг таъвилига машғул бўлмасдан, уни Аллоҳ таолонинг ўзига ҳавола этишлари керак.«Илмда собит бўлганлар эса, унга иймон келтирдик, барчаси Роббимиз ҳузуридандир, дерлар».«Илмда собит бўлганлар»–бандалар ичида илмнинг олий даражасига етган уламолардир.Улар илмда собит бўлганлари учун кўп нарсадан бохабар бўладилар ва шу боисдан ҳам, муташобиҳга иймон келтирдик, барчаси (яъни, оятларнинг барчаси)–муҳками ҳам, муташоҳиби ҳам Роббимиз ҳузуридандир, дейдилар.Дарҳақиқат, зўр олимлар ўзларининг илмий чегараларини аниқ тушуниб етадилар, Аллоҳнинг илми чегарасиз эканини яхши биладилар. Ҳамда ўрни келганда ҳеч иккиланмай, ўзларининг ожиз жойларини эътироф қиладилар. Аммо ҳақиқий илмдан бебаҳра, чаласавод кишилар эса, ўзлари билган озгина нарсани, дунёдаги бор илм шу, деб тушунадилар ва ундан бошқа ҳамма нарсани инкор этиб, ўзини ҳам, ўзгаларни ҳам овора қиладилар. Ушбу ҳақиқатларни:«...фақат ақл эгаларигина эсларлар». Бундай нарсалардан ақл эгаларигина ваъз-насиҳат ва ибрат оладилар.\nҚуръон оятларини ҳаёлда тиловат қилиш....\nҚуръон ҳарфларни ўзгартириб ўқиш


Эксперт фикри: Уйни бузганда фақат мулкдоргина компенсация олишга ҳақли\n18:06 / 15.10.2018 17320\nСўнгги вақтларда Уй-жой кодексининг 27- ва 28-моддаларига киритилган ўзгартиришлар фаол муҳокама қилинмоқда. Уларга мувофиқ, ер участкасини давлат ёки жамоатчилик эҳтиёжлари учун олиш мақсадида уй (квартира) бузилганда компенсация фақат мулкдорга тақдим этилади. Бундан аввал мазкур моддалар нафақат мулкдорлар, балки уларнинг оила аъзолари ҳамда бу уйда доимий яшовчи фуқароларга ҳам компенсация тўланишини кўзда тутар эди.\nУшбу ўзгаришлар атрофида нима учун шунча гап-сўз чиқаётгани ва норозиликлар билдирилаётгани бироз тушунарсиз. Юридик нуқтаи назаридан, мазкур ўзгаришларни киритиш йўли орқали мулкдор билан доимий яшаб келаётган шахслар ҳуқуқлари бузилаётгани йўқ, лекин мулкдорнинг компенсацияга нисбатан қонуний ҳуқуқига аниқлик киритилмоқда ва кафолатланмоқда. Ўз позициямни қуйидаги далиллар билан изоҳлайман.\nБиринчидан, Уй-жой кодексига ўзгартиришлар киритишдан олдин қонунчиликда бузиладиган уй ўрнига фақат мулкдорга компенсация берилишини кўзда тутувчи меъёрлар ўрнатилган эди. Хусусан, фуқаролар ҳуқуқий муносабатларининг барча соҳаларини тартибга солувчи қонунчилик ҳужжати ҳисобланувчи Фуқаролик кодексида (206-модда) ер участкаси бузилганда мулкдорга (бошқа шахсларга эмас) етказилган зарарларни тенг қопловчи мулк тақдим этилиши белгиланган. Шунингдек "Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида"ги Қонуннинг 19-моддасида ҳам шундай меъёр назарда тутилган.\nБундан ташқари, Уй-жой кодексининг 27-моддасига ўзгартириш киритилишидан олдин худди шу модда билан бузилаётган уй ва тақдим этилаётган уй баҳоси ўртасидаги фарқ мулкдорга (ёки тақдим этилаётган уй нархини оширган тақдирда мулкдор томонидан) компенсация сифатида тўланиши кўзда тутилганди.\nШундан келиб чиқиб, Уй-жой кодексига ўзгартириш киритиш йўли орқали қонунчилик ҳужжатлари тизими ўзаро мувофиқлаштирилганига оид хулоса қилиш мумкин. Шуни инобатга олиш лозимки, хориж (масалан, РФ, Озарбойжон, Қозоғистон) қонунчилигида ҳам ер участкалари бузилиши муносабати билан етказилган зарар фақат мулкдорга тўланади.\nИккинчидан, Уй-жой кодексининг 27- ва 28-моддаларида фойдаланилган тушунчалар қонунни амалиётда қўллаш жараёнида ноаниқлик ва номувофиқликларга олиб келарди. Ўзгартирилган модданинг аввалги таҳрирларида "шунингдек бу уйларда доимий яшовчи фуқароларга" тушунчаси қўлланган. Мазкур моддада ушбу уйларда доимий истиқомат қилувчи кишилар қандай жиҳатларга қараб аниқланиши (доимий прописка бўйичами ёки яшаш жойи бўйича) белгилаб берилган. Амалиётда уй бузилиш вақтида доимий пропискаси бўлган ва унда яшовчи шахслар ҳисобга олинган.\nБунда прописканинг мавжудлиги улар уй мулкдорлари ҳисобланишини билдирмайди. Прописка - фуқароларни рўйхатга қўйиш усули бўлиб, у шахсга муайян жойда яшаш ҳуқуқини беради. Бундан ташқари, бузиладиган уйда доимий яшовчи шахс қандай қилиб уй-жой мулкдори ҳисобланмай туриб, бу уй бузилишига компенсация олиши тушунарсиз.\nУчинчидан, аввалги таҳрир ҳуқуқни суистеъмол қилиш учун шароитлар яратган. Мулкдор ва уйда яшовчи шахслар ўртасидаги компенсацияларни ҳисоблашга доир қонуний белгиланган механизм йўқ эди. Компенсация суммасини қандай тақсимлаш кераклиги ноаниқ эди: бу уйларда яшовчи барча кишилар учун пропорционалми ёки фақат мулкдорнинг ўзига. Бунинг натижасида мулкдор ўзига тегишли компенсациянинг тўлиқ суммасини қўлга кирита олмас эди.\nЭндиликда ер участкасини бузиш учун компенсация тўлаш тартиби аниқлаштирилди ва мулкдорлар томонидан ҳам, ҳокимликлар томонидан ҳам қонунбузарликларнинг олди олинишига йўналтирилди. Бундан кейин уй бузилиши муносабати билан компенсация тўлашга доир музокаралар фақат мулкдор билан олиб борилади ва компенсация тури танлови унга боғлиқ бўлади.\nТаъкидлаш жоизки, ушбу ўзгаришлар бузилаётган уй мулкдорлари оила аъзолари ҳамда шу уйларда доимий яшовчи фуқаролар ҳуқуқларини камситмайди. Масалан, уй-жой баҳосига тенг кўчмас мулк тақдим этилаётганда бу уйларда доимий яшовчи фуқаролар ҳуқуқлари инобатга олинади, яъни тақдим этилаётган уй-жой майдони ижтимоий нормалардан кам бўлмаслиги керак. Ижтимоий нормаларга мувофиқ келувчи уй-жой тақдим этилган бўлса-ю, лекин бузилаётган уй тақдим этилаётган уйдан арзонроқ бўлса, у ҳолда мулкдор 5 йил давомида ўртадаги фарқни тўлаши керак. Агар бузилаётган уй тақдим этилаётган уйдан қимматроқ бўлса, у ҳолда фарқ мулкдорга компенсация сифатида тўланади.\nЯна бир аҳамиятли жиҳати шундаки, қонунчилик томонидан компенсациянинг адолатли тартиби ўрнатилган, яъни бузилаётган турар-жой учун унинг бозор нархи тўланади. Бундан ташқари, мулкдорнинг ер участкасини бузишга доир зарарлари (масалан, кўчиш билан боғлиқ харажатлар ва б.) қопланади.\nСўзим якунида шуни таъкидламоқчиманки, бугунга келиб давлат ва жамоатчилик эҳтиёжлари учун уй-жой бузилиши ҳолатларида мулкдорлар ва уларнинг оила аъзолари ҳуқуқлари қонунчилик билан ҳимояланган.


Терма жамоамиздан аламли мағлубият - PFС "Navbahor"\nТерма жамоамиздан аламли мағлубият\nИроқ МТЖ – Ўзбекистон МТЖ - 2:1 (0:1)\nГоллар: Моҳанад Али (64), Али Аднан (85-пен.) – Д.Ҳамдамов (39-пен.).\nИроқ МТЖ:: 20.Муҳаммад Ҳамид, 4.Саад Нотиқ, 5.Атия, 6.Али Аднан (21.Муҳаммад Раед, 90+2), 8.Иброҳим Байеш (22.Муҳаммад Мазхир, 89), 10.Моҳанад Али, 11.Ҳумам Тариқ (7.Мазин Файйад, 46), 13.Башар Ресан,\n14.Амжад Аттван, 17.Алаа Мҳави (3.Муҳаммад Мустафо, 46),23.Маитҳам Жаббор.\nЎзбекистон МТЖ: 12.Абдувоҳид Неъматов, 2.Ислом Қобилов, 3.Иброҳим Халил Йўлдошев, 5.Рустам Ашурматов, 6.Азизжон Ғаниев, 9.Аброр Исмоилов (14.Акмал Мозговой, 68), 11.Темурхўжа Абдухолиқов (7.Шаҳбоз Убайдуллаев, 84), 13.Санжар Қодирқулов (8.Ойбек Бозоров, 84), 17.Достонбек Ҳамдамов (9.Жалолиддин Машарипов, 68), 18.Лутфулла Тўраев (15.Мурод Холмуҳаммедов, 74), 20.Ҳожимат Эркинов (19.Азизбек Турғунбоев, 74).\nОгоҳлантиришлар: Л.Тўраев (70), И.Қобилов (77).\nВадим Абрамов мураббийлик қилаётган Ўзбекистон миллий терма жамоаси БААдаги ўқув-машғулот йиғини доирасидаги иккинчи ўртоқлик учрашувини 17 ноябрь куни Дубайдаги “Севенс” стадионида Ироқ термасига қарши ўтказди.\nАфсуски, ушбу баҳсда бош жамоамиз аламли тарзда мағлубиятга учради. Боиси, учрашувни ҳужумкор руҳда бошлаган терма жамоамиз рақиб дарвозаси олдида секин – аста хавфли вазиятлар уюштира бошлади. Ҳамюртларимизнинг навбатдаги ҳужумларидан бирида ироқликлар дарвозабони Муҳаммад Ҳамид ўз жарима майдончаси ичида терма жамоамизнинг маҳоратли ярим ҳимоячиси Ҳожимат Эркновга нисбатан ўйин қоидасини бузди. Натижада учрашув бош ҳаками Ироқ термаси дарвозасига пенальти белгилади.\nЎн бир метрли жарима зарбасини Достонбек Ҳамдамов аниқ амалга ошириб, ҳисобни очди ва терма жамоамизнинг танаффусга 1:0 ҳисобида чиқиб кетишини таъминлади.\nИккинчи бўлимни ҳужумкор руҳда бошлаган ироқликлар Моҳанад Алининг кучли зарбасидан сўнг, ҳисобни тенглаштиришга муваффақ бўлишди - 1:1.\nМувозанат тикланганидан сўнг, ҳужумкорликни кучайтирган Ироқ терма жамоаси аъзолари учрашув якунланишига саноқли дақиқалар қолганида, терма жамоамиз жарима майдончаси ичида Мазин Файйадга нисбатан ишлатилган қўполлик учун пенальти тепиш ҳуқуқини қўлга киритишди.\nТерма жамоамиз дарвозасига белгиланган ўн бир метрли жарима зарбасини Али Аднан аниқ амалга ошириб, Ироқ термасини ҳисобда олдинга олиб чиқди – 2:1.\nНатижада ироқликлар ушбу ўйинда 2:1 ҳисобида ғалаба қозонишди.\nМазкур баҳсда “Навбаҳор”нинг маҳоратли ярим ҳимоячиси Азизбек Турғунбоев 74-дақиқада Ҳожмат Эркиновнинг ўрнига захирадан майдонга тушиб, учрашув якунига қадар ўйнаган бўлса, жамоамизнинг тажрибали ҳимоячиси Игорь Голбан майдонга тушмади.\nТерма жамоамиз делегацияси юртимизга бугун қайтиб келади.